Erakusketa: "Eibarko industria sarearen berraikuntza 1938-1942" - etakitto.eus\nErakusketa: “Eibarko industria sarearen berraikuntza 1938-1942”\nETA KITTO 2019, Api 03\n2019-06-02 @ 18:00 – 20:00\n937ko bonbardaketen ondorengo industria-sare eibartarraren berreraikuntzari buruzko erakusketa da. 1937ko bonbardaketaren ondoren, Eibarko\nhiria guztiz suntsituta gelditu zen; baina hilabete batzuk beranduago, 1938an, tailer eta fabrika askoren berreraikuntza hasita zegoen Eibarrek bere ekoizpen-ahalmena berreskuratzeko. 1938-1942 urteek iraganaren eta geroaren arteko mugarria ezarri zuten Eibarko arkitekturan eta hirigintzan. Gerra Zibilaren ondoren Eibarren eraikitako industria arkitektura ongi bereizten da arkitektura zibiletik edo bizitegiarkitekturatik.\nIndustria-arkitekturak, enpresaren beharrei erantzuteaz gain, modernitatea erakusten du.\nErakusketa honek 1938 eta 1942 urteen inguruan egin ziren eraikin industrial esanguratsuenak biltzen ditu. Raimundo Alberdi y Abaunz arkitektoak\ndiseinatu zituen eraikin horietako gehienak.\n« Helduentzako ipun musikatuak: “Basatiaren mintzoa” (Emakume eskeletoak) Bukada eguna »


2019 urtea amaitzeko, musika eta aldarriak - Azkoitia - Maxixatzen.eus\n2019 urtea amaitzeko, musika eta aldarriak\nMaxixatzen.eus 2019-12-30 10:24\nUrteko azken eguna izango da bihar, asteartea, eta goizetik hasita hainbat ekitaldi izango da herrian. Txalkor txistularien kalejira eta Udal Musika Bandaren kontzertua izango dira goiz partean; arratsaldean, berriz, presoen aldeko manifestazioa.\nOrdu gutxi barru, 2019ari agur esango diote azkoitiarrek, baina urtea amaitu aurretik hainbat ekitaldi izango da herrian bihar, asteartea. Goizean musika izango da protagonista, 11:30ean Txalkor txistularien kalejira izango baita herriko kaleetan zehar. Horren ostean, ohi bezala, Udal Musika Bandak urte amaierako kontzertua eskainiko du Kontzejupean, 12:30ean hasita.\nPresoen alde, kantuan\nArratsaldean, berriz, presoen aldeko manifestazioa egingo dute herriko kaleetan zehar, Orain presoak, atera bidera lelopean. 18:30ean hasiko da manifestazioa, eta EH Bilduk eta Azkoitia Baik bertan parte hartzeko deia egin diete herritarrei eta gainontzeko alderdiei. Aurten, gainera, manifestazioaren ostean herriko hainbat musikarirekin batera Hertzainak musika taldearen 564 kantua abestuko dute. Dagoeneko herriko hainbat taldek bertan parte hartuko dutela iragarri dute; besteak beste, Anarik nahiz Ro, Passepartout eta Hartz taldeek.


Gasteiztik 33 kilometrora dago Barron, Erriberagoitia udalerrian. Nekazaritza eta abeltzaintza dira bertako jarduera nagusiak. Atiaga, berriz, hiriburutik 36 kilometrora dago, Añanan; ondoan, Gesaltza-Añana dago, eta bertan Gatz Harana ospetsua. Errepide estu batek lotzen ditu Barron eta Atiaga. Ingurune lasaia eta bakartia da, oso biztanle gutxikoa, neguan bereziki hiriburuetara joaten baita jendea, klimatologia gogorrari aurre egiteko. Natura aldetik, hainbat harribitxi gorde ditu eremuak: arrano beltz bikote bat bizi da inguruan, eta Genista eliassennenii izeneko landarea, Euskal Herriko floran bitxienetakoa, han dagoela egiaztatu dute berriki.\nBada, lur horiek urpetuz eraiki nahi dute Arabako Aldundiak eta aipatu enpresak herrialdeko urtegi berria. Aspaldikoa da horretarako proiektua; izan ere, Arabako Bailarak Ureztatzeko Plana, esan bezala, 1999an onartu zuten, Madrilen, eta harrezkero, epeka eta atzerapen handiz, hainbat obra egin dira Añana Kuadrillako nekazaritza lursailak ureztatzeko. Plana biribiltzeko, administrazioek "ezinbestekotzat" jo dute 182 milioi euroko obra egitea, eta Barrongo urtegia eraikitzeko lanak lehenbailehen hasi nahi dituzte. 4,9 hektometro kubiko ur hartuko ditu urtegiak, eta 53 hektarea nekazaritza lur okupatuko ditu, Atiaga eta Barron artean; horrez gain, herriak lotzen dituen errepidea ere desagertu egingo litzateke, eta Atiagatik oso gertu 15 metroko horma nagusia eraikiko lukete.\nObraren helburua da Añanako Kuadrillako behealdeko lurrak –Ribabellosa, Erriberabeitia, Lantarón– ureztatzea, Gaubeako eta Erriberagoitiko ibaiek negu partean jasotzen duten ura Barronera bideratuta. Diputazioak nabarmendu duenez, nekazaritzari mesede egingo dio urtegiak: ureztatzeko aukerak biderkatu egingo ditu, eta, horrenbestez, etorkizunean hainbat labore mota landatu ahal izango dira. Aldi berean, jende gutxi dagoen udalerrietan populazioa finkatuko du, eta lagun gehiago erakarriko ditu.\nPlataforma sortu dute\nBi urte igaro dira Espainiako eta Arabako administrazioen asmoaren inguruko lehen albisteak hedabideetan zabaltzen hasi zirenetik. Zaplaztekoa izan zen herritarrentzat. Administraziotako bat ere ez da jarri harremanetan kaltetutako nekazariekin, ezta Barrongo edo Atiagako biztanleekin ere. Informazio eske joan izan direnean, lasaitzeko eskatu diete Diputazioko arduradunek. "Ezkutuan jokatu dute", Barrongo urtegiaren aurka 2016. urtean osatu zen herri plataformaren esanetan.\nInformazioa zabaltzea eta urtegiaren eraikuntzan parte hartzeko herritarren eskubidea sustatzea izan dira plataformaren lanaren koska nagusiak azken bi urteotan. Batzar ugari egin dira Añanako Kuadrillan, kontzejuetan eztabaida bultzatzen saiatu dira, protestak egin dituzte, sinadurak bildu, eta hainbat agerraldi publikotan azaldu dituzte urtegiak eragingo lituzkeen kalteak. Dekalogoa osatu dute, non, besteak beste, obra egin beharra kolokan jartzen duten, Añana ureztatzeko ez baitago horrenbeste ur bildu beharrik, haien esanetan. Gainera, Barrongo urtegiak kalte sozial eta ekonomiko handia eragingo omen luke, eta hiru familiaren lana eta etorkizun ekonomikoa arriskuan jarriko lituzke, ingurumenean eragingo dituen kalteak ahaztu gabe (esaterako, aipatu arrano beltzei dagokienez). Diru publikoa xahutuko dela ere salatzen dute, hala nola herritarrekin eta kaltetuekin hitz egin gabe egin nahi izatea.\nTxosten teknikoa urtegiaren kontra\nEH Bildurekin eta Podemosekin Arabako aurrekontua adosteko eginiko negoziazioetan onartu zuen EAJk, 2017. urtearen hasieran, prozesu parte-hartzailea abiatzea eskualdean Añanako obraren inguruan. Besteren artean, azterketa tekniko bat eskatzea aurreikusi zuten, eta lan hori Zaragozako Fundación Nueva Cultura del Agua elkarteari esleitu zitzaion. Bada, FNCAk joan den azaroan aurkeztu zituen ondorioak, Diputazioaren asmoari buruzko txosten kritiko gogor batean.\nJorge Bielsa, Cesar Gonzalez eta Domingo Baeza unibertsitate adituek eginiko azterketaren arabera, akats larriak ditu Barrongo urtegiaren proiektuak. Hala, Europako Zuzentarauak jasotzen duenaren kontra, ez da bideragarritasun ekonomikoari eta sozialari buruzko azterketarik egin, eta, gainera, ez da kostuak berreskuratzeari buruzko txostenik aurkeztu. FNCAko teknikarien esanetan, "ikerketa ezak proiektua bera baliogabetzen du; Aldundiaren txostenak ez du Urari buruzko Europako Zuzentaraua betetzen". Ingurumenari dagokionez, obrak Gaubeako Tumecillo eta Omecillo ibaien arroak eta egoera ekologikoa kaltetuko lituzkeelakoan daude adituak, Barrongo urtegia betetzeko ponpaketak egingo baitira gehienbat. Gainera, "ez dute neurtu zer-nolako eragina izango duen klima aldaketan, eta, urtegia betetzeko, ura ibaietatik hartu beharko dute urtero”.\nZaragozako teknikarien esanetan, Barrongo auzian kontuan hartu beharko da epaileek Huescako (Espainia) Biscarrueseko urtegiaren proiektua bertan behera uzteko erabilitako irizpide bera, eta, aurrera egin ahal izateko, aipatu Zuzentarauak zehazturiko baldintzak bete beharko ditu. Bestela, Biscarruesen bezala, Añanan ere ezerezean gera daiteke ura biltzeko proiektua.\nHerri plataformako kideak pozik agertu dira ondorio horiekin, finean hasieratik defendatu dituzten argudioak berresten dituztelako. Halaber, Aldundiak proiektua bere horretan mantenduz gero, bide judizialera jotzeko argudioak eman dizkie txostenak. Arabako Diputazioa, berriz, urtegiaren inguruan Espainiako Ingurumen Ministerioan aurkeztutako Ingurumen Inpaktuari buruzko Txostenaren gaineko ebazpenaren zain dago, eta ez du inolako iritzirik eman txosten teknikoen inguruan. Dena dela, EAJk Barrongo urtegia finantzatzeko partidei eutsi die PPrekin adostu dituen 2018ko foru aurrekontuetan.\nMaite Cruz: “Herri plataformak eragiten duen presioa da kaltetuon itxaropen bakarra”\nGinea herriko biztanlea eta abeltzaina da Maite Cruz. Etxetik kilometro gutxira bazkatzen dira, Barrongo belartzetan, familiaren behiak. 170 buruko ustiategiaren etorkizuna arriskuan jarri du urtegiaren proiektuak, ganadurako eremuaren erdia ur azpian geratuko baita. Cruzek itxaropen bakarra du: urtegiaren kontrako plataforma eragiten ari den presioa.\nZer kalte pairatuko dituzu Barrongo urtegia eginez gero?\nHasteko eta behin, lurraren % 50 inguru kenduko digute, Barronen aurreikusita dagoen urtegiak gure 20 hektarea hartuko baititu. Nekazaritzatik edo abeltzaintzatik bizi garen hiru familia kaltetuko ditu obrak.\nBerririk ba al zenuten Barrongo urtegiari buruz?\nOrain dela bi urte jakin genuen, Barrongo jendeak deitu zuenean esateko Arabako aldizkariak iragarkia zekarrela. Urte hauetan, baina, inor ez zaigu etorri informazioa ematera, edo zenbat hektarea lur kenduko diguten jakinaraztera; are gehiago, Aldundira galdetzera joan garenean, ez kezkatzeko erantzun digute, obra egiten denerako gu ez garela hemen izango. Bi urte igaro dira proiektua argitaratu zutenetik, eta dakigun bakarra urtegiaren kontrako plataformak egindako lanari esker dakigu.\nZure familiaren etorkizuna arriskuan jarriko dute?\nBai, noski. Sekulako lana egin dugu lurrei eusteko, belaunaldiz belaunaldi, eta egun batetik bestera ezer esan gabe kendu nahi dizkigute. Bi alaba ditut, eta biek dute ganaduarekin jarraitzeko asmoa.\nUrtegiak nekazariak erakarriko dituela esan du Diputazioak.\nTira, gu hemen bizi gara, eta gure etorkizuna hondatuko dute. Eskualdeari min egingo diote, hemen bizi garenok ezingo dugulako hemen jarraitu. Bestetik, teorian urtegiaren ura baliatuko dutenak, Ribabellosako edo beste herrietako nekazariak, hirietan bizi dira gehienak, Miranda de Ebron edo Gasteizen, eta herrira joaten dira soilik lan egitera. Landa eremuan biztanleak finkatzea gero eta zailagoa da, eta proiektua babesten ari direnek ez dakite zer den landa eremuan bizitzea.\nZein dira, zure ustez, urtegia eraikitzeko interesak?\nEkonomikoak. Batetik, ura gero eta urriagoa da, eta negozioa izan daiteke etorkizunean. Bestetik, nekazaritzarekin loturiko interesak izan daitezke, eredu industrializatua bultzatzeko lurrak ureztatu behar direlako. Azkenik, eraikuntzako obra guztien atzean dauden interes ekonomikoak ere izan daitezke.\nParte hartzeko prozesuaren ondorioek proiektua baldintzatuko dute?\nAdministrazioari ez zaio batere gustatu teknikarien txostena, plataformak aspalditik zioena berretsi duelako, alegia, proiektua duela hogei urteko errealitatean oinarrituta dagoela eta egun ez dela beharrezkoa. Baina, zoritxarrez, uste dut ez entzunarena egingo dutela. Batzarretan, argi ikusi dugu Aldundiko teknikarien jarrera beligerante eta agintzailea.\nPlataformari esker, informazioa zabaltzea, ahotsa altxatzea eta proiektuan dauden interesak agerian uztea lortu dugu. Bide horretatik jarraituko dugu, horixe baita gure itxaropen bakarra. Nekazarien artean gatazka sortu nahi izan du administrazioak, nekazari batzuen interesak beste batzuenen gainetik jarrita, eta gu ikusezinak bilakatzeko ahalegina egin du, baina argi utzi dugu, hasieratik, ez gaudela ureztatzearen kontra, baizik eta Barrongo urtegiaren kontra.


"Irlandera 'nirea' zen, baina etxean ingelesez mintzo ginen" - Alea.eus\n"Konponbide kreatiboak bilatzea tokatzen zaie Irlanda eta Erresuma Batuko ordezkariei".\nPatrick Carlin soziolinguistak hitzaldia eskainiko du Gasteizen hurrengo asteazkenean. / Alea\nBelfasteko giro katolikoan jaioa, 70. hamarkadan, gazte zela egin zuen alde Gales aldera. Galesera ikasi eta soziolinguista bilakatu zen, batik bat Caerdydd-eko unibertsitatean egindako lanarengatik. Euskara ere ikasi zuen eta orain Katalunian eta katalaneran dago murgilduta. Irlanda eta Britainia Handiko hizkuntza politikak aztertzen dituen liburu bat argitaratzear da eta ikerketa-lerro berri bat jarri nahi du abian laster. Otsailaren 15ean Oihanederrek antolatzen duen Hitz Adina Mintzon hartuko du parte, Irlandako gaelerari dagokion ekitaldian.\nJatorriz ingeles hiztuna zara, baina noiz ikasi zenuen Irlandako gaelera eta zergatik?\nNire familian ingelesez mintzatzen da, Belfasten jende gehienak ingelera hitz egiten baitu. Hala ere, irlanderarekiko harremana eta zaletasuna familian hor dago, ezkututa apur bat agian, baina hor dago. Institutuan hasi nintzen irlandera ikasten eta udan irlandera hitz egiten diren eskualdetara joaten nintzen, Irlandako Errepublikan. Belfast garai horretan leku nahiko gogorra zen eta beharbada, irlandera eta askatasun sentimendua lotzen nituen, udako hilabete oso bat Ipar Irlandako arazo eta kezkarik gabe pasatu ahal izateko! Horrekin batera, garai horretan bi gauza kontrajarri sentitzen hasi nintzen, izan ere, irlandera nolabait "nirea" zela baina etxean ingelesez mintzatzen ginela onartu egin behar izan nuen eta. Sentimendu ezeroso, baldar eta erabilgaitz horrekin segur asko hasi zitzaidan soziolinguistikarekiko interesa.\nZer nolako haurtzaroa gogoratzen duzu Belfasten?\nBelfast mota asko daude. Belfasten nire garaian bizi den beste batekin hitz egiten baduzu, agian beste Belfast bat deskribatuko dizu. Ni bizi nintzen Belfasteko auzoan, 7 edo 8 urtearekin ohartzen nintzen katoliko edo protestante izateak garrantzi asko zuela, adibidez, kalean ibiltzerako orduan. Lehenengo aldiz zure kuadrillan norbaitek esatea "baina agian zuk ezin duzu gurekin jolastu, zeren katolikoa zara" gogorra da, zuregan inpaktua du eta hogei urte ondoren umetan hasitako fase bat amaitu behar duzula ohartzen zara. Dena dela, ezeren gainetik ezerosotasun bizia sentitzen nuen.\nGalesera jauzi egin zenuen ondoren, Aberystwythera. Zergatik?\nErantzuna erraza eta zaila da, aldi berean. Alde batetik, Erresuma Batuko unibertsitate sistemak orduan beka bat ematen zuen. 18 urte nituen eta gauza asko nahi nituen: askatasun pertsonala, hori bai, baina baita ere garai horretan esaten ei zen get education and get out, hau da, asko ikasi eta ahal baduzu, ospa Ingalaterrara edo Eskoziara. Galeserari dagokionez, banekien galesera beste hizkuntza zeltiar bat zela eta, tira, hura ikastea erabaki nuen.\nOrain, berriz, Katalunian bizi zara, eta aurreko batean esan zenuen bezala, bizi den egoerarekin txundituta.\nKatalunian bizi den egoerak irakurketa asko dauzka. Hori esanda, uste dut irakurketarik garrantzitsuenak demokraziak hurrengo hilabeteetan hartuko duen forma izango dela, bereziki estatu espainolaren testuinguruan. Momentu txit inportantea da baita Espainiarentzako ere, bere zilegitasunarentzako, bere erakundeentzako, eta baita bere gizarte zibilarentzako ere. Katalunian zer gertatuko den galdera oso ona da, baina nire ustez, galdera hori bezain egokia izango litzateke "zein neurriraino hasi da bizi zaren estatua bere hiritarren gehiengoari huts egiten?".\nNola ikusten dituzu Ipar Irlanda, Gales eta Eskozia, Brexit-aren aurrean? Eta zure Ipar Irlandako azken gertakariak?\nIrakurketa eta ildo asko dauzkate Brexit gertaerak eta erreferendumetik irtetzen diren oihartzunek. Aipatzen dituzun hiru sistema politikoak banan-banan hartu behar dira, nik uste. Hiru hauek eta Erresuma Batuaren politika orokorra lotuta daude, noski, baina bakoitzak duen berezitasunetik hasi behar da. Galesekin hasita, zentzu batean, asanblea eta botere exekutiboaren politika Edinburgon egiten da, bere konpetentzia-eremua hain ahula denez gero. Eskoziari dagokionez, bertako gobernuak bigarren independentzia erreferenduma egin nahiko du, Brexit-en emaitza ikusi eta gero, baina gaur egungo inkestek ez diote itxaropen askorik ematen. Ipar Irlanda da, halaber, hiruren artean aldez aurretik gutxien interpretatu daitekeena, izan ere, bi dira inplikatuta dauden estatuak. Mahaiaren gainean daukazu, orduan, Erresuma Batuko agintari batzuk aipaturiko ohiz kanpoko egoera bat, hots, Erresuma Batuaren fronterak Irlandako Errepublikako portuetan jartzea proposatu izana, Brexit arin baten eszenarioan. Hala gertatuko balitz, Irlandako Errepublikaren burujabetza nola geldituko zen galdetu liteke, eta galdera hori Dublinen egiten bada, egingo da baita Belfasten ere. Irlandako historia ondo dakienak agian ulertzen du egoera hau, baina ez dakit komeni den galdera hori egitea... Jakina, egoera politiko korapilatsu bati erantzun praktiko bat eman behar zaio, horregatik konponbide kreatiboak bilatzea tokatzen zaie Irlandan eta Erresuma Batuan bizi diren agintari eta gizarte zibilaren ordezkariei.\nAzken urte hauetan liburu mardul batekin aritu zara lanean. Zerbait gehiago esan ahalko zeniguke honen inguruan?\nGalesen eta Irlandan azken urteotan izan den politika linguistikoari buruz izan da, eta Cardiffeko unibertsitatearen ikerketa-proiektuaren emaitzak jasotzen ditut han. Azken 30 urte hauetan "gobernantza" handitu egin da, eta aldi berean "gobernua" nolabait txikitu egin da herri askotan. Egin nahi genuena izan da galesera eta irlandera sustatzeko hizkuntza politiko hizpide hartuta, gobernantzaren garapena aztertzea bi testuinguruen arteko ispilu bat erabiliz. Zein izan da zure orain arteko lan-ildoa eta zein izango da aurrerantzean?\nEsan bezala, azken urte hauetan galesera eta irlanderaren hizkuntza politikaren arloan egon naiz lan egiten, baina azken bolada honetan proiektu literarioago batekin jardun naiz, lurraldea, emozioak, literatura eta irudimen kreatiboa lotzen dituena. Izango duzue nire berri, hala nahi baduzue!


Langile mugimenduaren sorrera eta Iraultza Industrialak eragindako gizarte aldaketak landuko Burgesia nagusi zan garaian, erdi-mailakoak eta nola ez, proletarioan egoera ere ikertuko doguz. Hirien eta industriaren garapenak ekarritako egoera sozial barria berezia izango da eta klase gizartea moduan ezagutzen dogu, non norberaren aberastasunak argituko digun pertsonaren maila. doguz hurrengo gaian.\nGizarte industrial honek langileen artean aldaketa sakonak ekarriko dauz. Lan baldintzak eskasak eukiezan, penagarriak ez esatearren. 12-14orduko lana, soldata bajuak, eskubide gutxi, pentsio faltak,...\n7-8 urtetatik aurrera lan egin behar eben umeek\nEgoera larritzen doan heinean, langile asoziazioak eta gaurko sindikatoak sortuko dira Ingalaterran, eta astiro astiro ideia sozialistak agertuko zaizkigu panorama europarran. Sozialismo utopikoa eta Marxista, anarkismoa, ludismoa, sindikalismoa eta Lehenengo Internazionala Landuko doguz gai honekin bukatzeko.\nLangilea hitzaldia emoten\nMakinen kontrako ludisten kartela.\nFidel eta Raul Castro, Ernesto Che Guevaragaz\nBakunin, Anarkismoaren aita\negilea GIZARTE ordua 15:50\netiketak: anarkismoa, aro garaikidea, burgesia, iraultza industriala, klase gizartea, komunismoa, proletarioak, sozialismoa\nArounder.com Mundutik bisita birtualak egiteko auk...\nLangile mugimenduaren sorrera eta Iraultza Industr...


Bobby Fischer - Wikipedia, entziklopedia askea.\nRobert James "Bobby" Fischer (Chicago, AEB, 1943ko martxoaren 9a - Islandia, 2008ko urtarrilaren 17a) xake jokalari estatubatuar-islandiarra (2005ean eman zioten isladiar herritartasuna) izan zen, Nazioarteko Maisu Handia eta Munduko Xake Txapelduna. Gaztaroan famatu bilakatu zen xakean jolasteko zuen abileziagatik, eta, 1972. urtean, Ameriketako Estatu Batuetan jaiotako Munduko Xake Txapelketako lehen irabazlea bihurtu zelako. Txapela hiru urtez mantendu zuen, 1975era arte.\nChicago, 1943ko martxoaren 9a\nReykjavik, 2008ko urtarrilaren 17a (64 urte)\nErasmus Hall High School (en) 1958)\nCarmine Nigro (en)\nNorman T. Whitaker (en)\nWilliam Lombardy (en)\nxakelaria, idazlea eta asmatzailea\nXakearen Oscarra (1970, 1971, 1972)\n1.2 Munduko Txapeldun\nChicagon jaio bazen ere, Brooklynen hazi zen. Antza, bere kabuz ikasi zuen xakean jokatzen, argibide batzuk irakurrita. Brooklyn Chess Club-eko Carmine Nigrok irakatsi zizkion xake-estrategiaren oinarriak. 1955ean Manhattan Chess Club-ean eman zuen izena, eta, lehen aldiz, Estatu Batuetako junior-txapelketan hartu zuen parte, hamargarrena geldituz. Hurrengo urtean, 13 urte zituela, hasi zen xakearen munduan nabarmentzen, Estatu Batuetako gazte-txapelketa irabazi zuenean. Horrexegatik esaten da Fischer, haur-mirari baino, nerabe-mirari izan zela. 1956an bertan John W. Collins hasi zen bere xake-entrenatzailea izaten. 15 urte zituela Estatu Batuetako xake-txapelketa absolutua irabazi zuen; historiako gazteena izan zen titulua lortzen, eta marka hura oraindik ez du inork gainditu. 16 urte zituenean —Nazioarteko Maisu Handi titulua bazuela— ikasketak alde batera utzi zituen bere denbora guztia xakera dedikatzeko.\n1971ko Hautagaien Txapelketan izugarrizko erakustaldia eman zuen: final-laurdenetan eta finalaurrekoetan Mark Taimanov eta Bent Larsen hartu zituen mendean hurrenez hurren, bi kasuetan 6 eta hutseko emaitzarekin, oso aspalditik ikusten ez zen gauza. Goi mailako xakean berdinketa da ohikoena eta pentsaezina zen horrelako emaitzarik ikustea, are gutxiago hori bi aldiz jarraian gertatzea. Hautagaien Txapelketako finalean Tigran Petrosian munduko txapeldun ohia hartu zuen mendean nagusitasun osoz, 6½ eta 2½, eta horrela 1972ko Munduko Xake Txapelketarako txartela eskuratu zuen.\nMunduko Txapeldun titulua eskuratu zuen Islandian jokatu zen 1972ko Munduko Xake Txapelketan Boris Spaski sobietarra menperatzean (8½ - 12½), Gerra Hotzaren testuinguruan presio politikoak tarteko, gogoratzen den lehia ezagunenetako batean (XX. mendeko Match-a deitua).\nEmandako erakustaldiaren ondoren, txapeldun luzaz izango zela zirudien. Hala ere txapelketa haren ostean ez zuen beste torneorik jokatu. 1975ko Munduko Xake Txapelketa Anatoli Karpov sobietarraren aurka jokatzekoa zuen. Karpovek 1974ko Hautagaien Txapelketa irabazia zuen eta garaipen horrek Fischerren aurka titulua lehiatzeko aukera eman zion, baina estatubatuarra ez zegoen txapelketako arauekin ados eta berarentzat mesedegarri ziren arauak eskatu zituen, arau horiek onartu ezean jokatzeari uko egingo ziola esanez. FIDEk onartezintzat jo zituen Fischerren eskakizunak eta, 1975ean, Karpov munduko txapeldun izendatu zuen.\nArtean 26 urte baino ez bazituen ere, Munduko Txapelketa irabazi eta gero Fischerrek xake profesionala erabat alboratu zuen, eta hogei urtez ez zuen jendaurrean agerpenik egin. Batzuen ustez, bere burua jokalari onentzat izan arren, galtzeari izugarrizko beldurra sartu zitzaion. Ordurako obsesio asko eta desoreka zantzuak zituen, bere adierazpenetan islatzen zena, eta urteekin okerrera egingo zuen.\n1992an, Jugoslavian, Fischerrek eta Spaskik 1972ko lehiaren errebantxa jokatu zuten, lagunarteko erakustaldi moduan. 1972koarekin alderatuta egoera guztiz desberdina zen. Alde batetik, Sobietar Batasuna desegina zen eta, Gerra Hotza amaituta, ez zegoen tentsio politikorik; gainera, ordurako, Spaskik frantziar herritartasuna zuen. Bestalde, Fischerrek 20 urte zeramatzan xaketik aldenduta eta une hartan Spaski FIDEren zerrendan 106. postuan zegoen; horrenbestez, lehiak ez zuen 1972koaren mailarik izan, baina hainbeste urteren ostean Fischerren berragerpena izateak interesa piztu zuen. Lehia Fischerrek irabazi zuen 10 eta 5. Hala ere izan zen polemikarik: jokalarientzako ordainsaria handia zen (3,65 milioi dolar irabazlearentzat eta 1,35 galtzailearentzat), baina AEBetako gobernuak Fischerri lehian parte hartzea debekatu zion, AEBek Jugoslaviari ezarritako blokeo ekonomikoa zela eta; hala eta guztiz ere, Fischerrek debekuari muzin eginez jokatzea erabaki zuen eta AEBetako gobernuak bere aurkako atxiloketa agindua eman zuen.\nLehia haren ondoren, espetxeratua izateko mehatxuagatik AEBetara itzuli ezinda, iheslari moduan ibili behar izan zuen eta Budapesten hartu zuen bizitokia, eta ondoren, 2000-2002 urteetan, Filipinetan. 2004an Japoniako airoportu batean atxilotua izan zen, AEBek pasaportea baliogabetu baitzioten. Zortzi hilabetez atxilotuta eduki zuten, harik eta Islandiak herritartasuna eman zion arte. 2008an hil zen, Reykjaviken.\nWikimedia Commonsen badira fitxategi gehiago, gai hau dutenak: Bobby Fischer\n(Ingelesez) Xake jokalariari buruzko webgune ez-ofiziala.\nBoris Spassky Munduko Xake Txapelduna


Lanbide Heziketako heziketa-zikloak eskaintzen dituzten itunpeko ikastetxe pribatuen ekipamendua erosteko edo errentan hartzeko 2019-2020 ikasturteko deialdia. - Eusko Jaurlaritza - Euskadi.eus\nLanbide Heziketako heziketa-zikloak eskaintzen dituzten itunpeko ikastetxe pribatuen ekipamendua erosteko edo errentan hartzeko 2019-2020 ikasturteko deialdia.\nEkipamendu eguneratu eta beharrezkoa erosteko edo errentan hartzeko finantzaketa, bai eta ekipamendu horretatik eratorritako instalazio-gastuen finantzaketa ere, agindu honen I. eranskinean adierazitako oinarrizko, erdi-mailako edo goi-mailako lanbide-heziketako heziketa-zikloetako curriculuma garatzeko orduan ikasteko metodo eta tresna berritzaileak ezartzeko.\nDiru-laguntzak ordainketa bakar batean emango dira, zuzen justifikatu ostean.\nItunpeko ikastetxe pribaturen baten titularra izatea, non 2019-2020ko ikasturtean Lanbide Heziketako oinarrizko, erdi- eta goi-mailako heziketa-zikloren bat ematen baita (agindu honen 1. eranskinean adierazitako heziketa-zikloetariko bat).\nbaimena izan, dagokien forma juridikoaren arabera\nBestelako finantziazio-iturriren bat eduki edo eskatuz gero, "Justifikazio-Memoria Ekonomikoan" adierazi behar da.\nDiru-laguntzei buruzko azaroaren 17ko 38/2003 Lege Orokorraren 13. artikuluan ezarritako egoeretariko batean ere ez egotea.\nDeialdiaren araudia AGINDUA, 2020ko otsailaren 25ekoa, Hezkuntzako sailburuarena, zeinaren bidez deialdia egiten baita Lanbide Heziketako heziketa-zikloak eskaintzen dituzten itunpeko ikastetxe pribatuen ekipamendua erosteko edo errentan hartzeko 2019-2020ko ikasturteko dirulaguntzetarako.\nDeialdiaren araudia EHHA 2020ko 01881 zbk. - Hutsen zuzenketa\nEskabidea aurkezten duenean inbertsioa amaitu badu:\nBeharrezko ekipamenduen justifikazio-memoria (PDF, 1 MB)\nJustifikazio-memoria ekonomikoa (PDF, 1 MB)\nErrenta kontratuaren kopia\nAmaierako memoria (PDF, 1 MB)\nEskabidea aurkezten duenean ez badu inbertsioa amaitu:\n6 hilabetekoa izango da, Agindua Euskal Herriko Agintaritzaren Aldizkarian argitaratzen den biharamunetik kontatzen hasita.\n2020ko irailaren 15a arteko epea.\nJustifikazio-memoria ekonomikoa (pdf , 1.16 MB)\nAmaierako Memoria (pdf , 1.16 MB)


Hasiera » Tokiko Direktorioa» Udalerriari buruzko informazioa» Araba» Alegría-Dulantzi\nIzen ofiziala: Alegría-Dulantzi\nAzalera: 19,9 Km²\nArabako lurralde historikoan dago Dulantzi, Aguraingo eskualdean, eta honako bi herriek osatzen dute: Egiletak eta Dulantzik. Hiru elementu nagusi bereizten dira udalerriko egituran; harresia, eliza eta Gaonatarren gotorlekua, herria sortu zenetik hari lotuta egon den familia, hain zuzen.\nUdalerriko zaindariaren jai nagusiak, San Blas festak, otsailaren hasieran ospatzen dituzte; hala ere, jai hauen aurreko larunbatean, jai giroa izaten da nagusi Dulantzin. Egun horretan, Dulantziko bizilagunek karlisten eta liberalen arteko gerra antzezten dute herriko kaleetan zehar. Halaber, Aialako Amaren omenezko festak ere ospatzen dituzte herrian iraileko bigarren asteburuan, eta blusak izaten dira jai horietako protagonista nagusiak.\nDulantzi Vitoria-Gasteiz hiriburutik 15 kilimetrora dago. Gertutasun hori dela eta, jende asko joan da Dulantzira bizitzera eta azken urteetan herriak biztanle kopurua bikoiztu du.\nAlegria-Dulantziko datu estatistikoak


Bener Experience | Bener Hortz Klinika\nGero eta paziente gehiago datoz beste hirietatik eta atzerritik gure Donostiako klinikan tratamendua jasotzera, eta, hori ikusita, proiektu hau martxan jartzea erabaki genuen.\nBener Experience ekimenak Donostian esperientzia bat eskaintzen die pazienteei, haien aho-hortzetako osasuna tratatzen dugun bitartean.\nGainera, hala nahi izanez gero, gure taldeak egonaldiarekin gozatzeko izapide guztiak egingo ditu: hoteletan eta jatetxeetan erreserbak egitea, pazienteak jasotzea eta haien joan-etorriak, aisialdi- eta kultura-jarduerak antolatzea…\nDonostian, ur-jarduerak (surfa, kasu), mendi-ibilaldiak, museotarako bisita gidatuak eta familientzako eta etxeko txikientzako jarduerak egin daitezke, besteak beste, eta baita horrenbeste Michelin izar lortu dituen gure gastronomia ezagutu ere.\nJakina, pazientearen egoera kontuan hartzen da, eta tratamendua hobetzeko elikadurarik egokiena eskainiko dioten leku eta jatetxeak gomendatzen ditugu beti.\nTratamendua zer garaitan egingo den kontuan izanik, une horretan martxan dauden interesezko jarduerak iradokiko ditugu; esaterako, Donostiako Zinemaldia, sagardotegietan "txotx" egitea, jazzaldia… Helburua da tratamendua eta gure artean izandako egonaldia ahalik eta onenak izatea beti.\nInteresatuta bazaude eta data bat erreserbatu nahi baduzu, sakatu hemen.


Beoin - Wikipedia, entziklopedia askea.\nBeoin Aralarko Malloetako mendi bat da, Egurbide eta Oa mendateen artean dagoena.\n43° 00′ 52″ N, 2° 02′ 10″ W / 43.01453°N,2.03624°W / 43.01453; -2.03624Koordenatuak: 43° 00′ 52″ N, 2° 02′ 10″ W / 43.01453°N,2.03624°W / 43.01453; -2.03624\nGipuzkoa eta Nafarroa\nHortik abiatzen da biderik erraz eta erosoena. Errenagako babeslekuak igaro behar dira Trikuarri izeneko leporaino iritsi arte. Ondoren, Intzako dorrearen eta Aldaonen bazterretik igaro behar da Egurbideko lepora iritsi arte. Hortik, Egurbide izeneko mendiaren tontorrera igo daiteke, eta, jaitsiera baten ondoren, mendiaren azken aldapak igotzen hasi behar da, tontorrera iritsi arte.\nAmezketatik, Arritzagako labarra igo behar da, Arritzagako txabolara iritsi arte. Hortik, Oa lepora iris daiteke, eta, hegoaldetik, gailurrez gailur igo Beoinera doan malda belartsua.\nAzkaratetik edo Gaintzatik, Oa leporantz iristea zailagoa da eta askoz ahalegin handiagoa behar da, garaiera handiagora igo behar delako eta han ez dagoelako bidezidor argirik. Astunaldeko kanalaren oinarrira jo behar da. Horrek izen bereko mendatera iristea ahalbidetzen du. Ez da bertaraino igo behar, baizik eta, ezkerretara hartuta, Sonbelu izeneko zintzilikaturiko lautada bitxira joango gara. Pagaditik, beste lautada batetara iristen da, Aloixa Gañe izena duena. Iparmendebaldean, Axurda muinora heltzen da. Toki horretatik erraza da Oa lepora iristea, eta zailxeagoa Egurbea izeneko lepora irtetea, lehenengo aukera askoz egokiagoa izanik Beoin mendiaren tontorrera iritsi ahal izateko.\nAzken aldaketa 15 abendua 2019(e)an, 19:03(e)tan\nOrriaren azken aldaketa: 15 abendua 2019, 19:03.


Izenaduba Basoa: Izena badu, bada - Turismo\nEsperientzia erabat magikoa bizi nahi baduzu, Mungiako Izenaduba baserria bisitatu behar duzu. Familiartean joateko guztiz aproposa da, egun-pasa ederra izango duzu eta.\n6.000m2-ko parke zoragarrian barrena, Bizkaiko baserririk zaharrena aurkitzen da, non Olentzerok bere etxebizitza duen. XVI. mende hasieran eraikia, Landetxo Goikoa izenaz ezagutzen da. Balio arkitektoniko izugarria duen ondarea dugu.\nEuskal Gabonetako pertsonaiarik kuttunenaren historia eta beste irudi mitologikoena ezagutzeko parada izango duzu, ingurune natural eta atsegingarrian.\nEra berean, gure arbasoen bizimodua birgogoratuko duzu, baserriko bizitzak zekartzan xehetasun guztiak azalduko dizkizutela: landa eta abere-lanak, usadioak, sineskerak, hala nola sutondoan kontatzen ziren kondairak, besteak beste. Prest al zaude euskal kultura eta folklorean barrena murgiltzeko?\nIzenaduba basoko bisitak gidatuak baino, antzeztuak dira, gure pertsonaia mitologiko gogoangarrien eskutik gainera: Lamia, Galtzagorri, Mari Domingi baita Anbotoko Mari bera gidari izango dituzu euskal mitologiaren bitxikeria guztiez jabetzearren. Hori guztia baso liluragarri baten xarma bereziaz inguratuta zaudela.\nGuztiz berreraiki den etxaldeko funtzionamenduaren berri jasoko duzu Izenaduban, hau da: garautegia, sua nahiz kearen ustiapena… Horrez gain, haurrek (baita gurasoek ere) jarduera izugarri erakargarriez disfrutatzeko abagunea daukate bisitak irauten duen bitartean.\nAdibidez, Izenaduba basoan ‘Sorginen baratza’ topatuko duzu, sendabelarrez josia. Landare-espezie bakoitzaren ezaugarriak ezagutzeaz ezezik, haiekin esperimentatzeko aukera ere izango duzu.\nHalaber, Olentzeroren egunerokoaz jabetzeak bere lagunik leialena ezagutzea dakar nahitaez: Napo astoa. Gabonetan, gure ikazkin maitagarriaren laguntzaile prestua da, Euskal Herriko ume guztientzako opariak banatzearen ardura dutela.\nIzenaduba esperientzia askoz haratago doa halere. Haur eta helduentzako 3D simulagailua bide, euskal unibertso mitologikoan barneratzea posible izango duzu. Parkeko hainbat jolasen bitartez ere, haurrak Mariren koban sar daitezke, eta bide batez, Tartalo ziklopearekin ‘topo egin’, edota Basajauna irudikatzen duen Haritz Sakratua miretsi. Zuhaitz hau sakratutzat dugu bere zama erlijiosoagatik. Elezaharrari jarraiki, Euskal Herriko hainbat basotan, haritz zaharrenak aipatu jainko iletsu eta indartsu hau irudikatu ei du.\nBeraz, gure kultura eta historia ezagutzeaz gain, egundoko bizipena ziurtatuta duzu XVI. mendeko baserri honetan. Horra, horra gure Olentzero!\nOlentzeroren etxea Mungian dago, Bilbotik oso hurbil, alegia. Autoz zein autobusez hel zaitezke erraz.\nBilbotik, badira hainbat Bizkaibus ibilbide Mungiara. Adibidez, A3516 (Bilbo-Mungia autobidetik), A3518 (Bilbo-Mungia-Bakio autobidetik) edota A3527 (Bilbo-Mungia-Bermeo autobidetik) autobusek Mungian dute geltokia.\nMungia eta Bilbo artean 20 km eskas daude. BI-631 errepiderako argibideak jarraitu itzazu, Aireportua/Mungia norabidean. Mungiako irtenbidea hartu; ondoren, Lauaxeta Olerkari kaletik segi, Landetxo kalera heldu arte. Berehala ikusiko duzu Olentzeroren etxea. Aparkalekuari dagokionez, parkeak autoentzako 60 plaza ditu, doan. Autobusentzako parking-a ere badago.\nMungia aldean euskal sukaldaritza tradizionaleko jatetxe erakargarriak topatuko dituzu. Gainera, kontuan hartu hainbat txakolin-upeltegiak dituzula inguruetan, esperientzia gastronomiko guztiz gomendagarria eskainiko dizkizutenak.\nBilbo aldean, berriz, pintxo-ibilbide gozagarria jarraitu dezakezu familian, edota betiko taberna batean eguneko menua hartu. Gastronomia garaikidea ere dastatu dezakezu gure karta oparoan, sukaldaritza minimalista, Michelin izarduna nahiz berritzailea eskaintzen duten jatetxe ugari baititugu, batez ere Zabalgunean.\nMungiako herrigunean pare bat hotel gomendagarri dituzu. Halaber, azpimarratzekoak dira inguruko landetxeak; beraz, euskal bizimodu tradizionala %100ean ezagutu gura baduzu, baserri batean ostatu hartzea iradokitzen dizugu. Jauregi batean lo egiteko apeta baduzu, bestalde, kontuan hartu Mungian Urgoiti Jauregi entzutetsua dagoela. Historia eta ospe handiko eraikin hau XVII. mendekoa da, eta bere golf azpiegiturengatik ere nahiko ezaguna da.\nBetiere, Bilbo oso gertu daukazu, beraz, hiriguneko ostatu-eskaintza zabala ere aintzat har dezakezu. Izardun hotel modernoetatik aterpetxe xumeetara, familia osoarentzako aproposak diren ostatuak aukeran dituzu urte osoan zehar.\nBisita guztiak gidatuak direnez gero, egun eta ordu zehatz bat daukate. Bisitaren iraupena bi ordu ingurukoa da. Jarraian dituzu informazio gehiagorako nahiz erreserbak egiteko kontaktua eta bestelako argibideak:\nTelefonoa: 94 674 00 61 (informazio nahiz erreserbetarako)\n3 urte baino gutxiagoko umeak: Doan\n3-14 urte bitartean: 8 €\nHelduak: 9,80 €\nTaldeak: 8 € / pertsona (20 pertsona gutxienez, 3 urte baino gutxiagokoak zenbatu gabe).\n* Tarifa bereziak: 8 € (Jubilatuak, familia ugariak, ezinduak).\nIzenaduba Parkera bisitak egunpasa ederra merezi du. Baserria ezagutzeaz gain, basoan barrena ibiliko zara, bertan familia osoarentzako jarduerak zain dituzula. Hortaz, gomendagarria da arropa eta oinetako erosoak janztea, eroso ibiltzearren.\nBestetik, haurren energia agortezina dirudienez, haiek jolasean dauden bitartean, gurasoek kafetxo bat har dezakete Izenaduba Parkeko kafetegian. Berebat, kafe-etxe honetan askari handiak eta urtebetetze festak antolatu daitezke.


Nola Eman Izena Rss Kanaletan\nIzena eman Internet Explorer 7ren bidez\n1. Fraternidad Muprespako web orrialdean sartzean lanabesen goiko barran dagoen ikonoa aktibatzen da (gris koloretik laranjara igarotzen da) automatikoki. Saka ezazu ikono hau Fraternidad Muprespak eskaintzen dituen informazio kanalen zerrendara sartzeko; zure intereseko kanala aukeratuz gero Web informazioaren iturria duen orrialdera sartzen da.\n2. Eman izena iturri honetan ikonoa sakatuz, izena eman duzun iturri berria artxibatzen den karpeta erakusten duen leihoa agertzen da.\n3. Gerokoan Internet Explorer 7 programarekin web berrietan sartzeko, Aukeratuen Zentroa ikonoa sakatu, besterik ez da egin behar (lanabes barrako ezkerraldean dagoen izar horia) eta Iturriak botoia sakatu.\nIzena eman Internet Explorer 6ren bidez*\n* GARRANTZIZKOA: Internet Explorer 6 programarekin izena emateko, RSS irakurlea instalatu edoWeb irakurlea erabili behar da\nWeb Irakurleak 1. Fraternidad Muprespako web orrialdera sartzean bertako hainbat eremutan (goiko eskuineko txokoan eta eskuineko orrialde oinean) ikonoa agertzen da, hau sakatuz gero, eskaitzen diren informazio iturrien zerrendara sartzen da (edukiak, deskargak eta berriak).\n2. Jarraian, zure intereseko tematika aukeratuz gero, leiho berrian, informazio jaso nahi duzun aplikazioa zehaztu behar da (bloglines, google Personalizado, e.a.).\n3. Lotura hauetako edozein sakatuta aukeratu duzun kanalaren izena ematearen prozesua hasiko da, aplikazio horrekin.\nRSS Irakurlea 1. RSS botoi laranja sakatuta (gure Web orrialdean dagoena) kanal aukeratzeko edukian sartzen da. Jarraian helbide barran agertzen den helbidea edo URLa kopiatu behar da, era berean zera egin daiteke, saguaren eskuineko botoiarekin RSS botoi laranjaren gainean sakatu (helbide barraren eskuinaldean) eta "Copiar ruta de enlace" (loturaren ibilbidea kopiatu) aukeratu. 2. Hau egin ostean, RSS irakurlean sartu eta kopiaturiko URLa sartu.\nRSSak irakurtzeko programarik erabilienetakoa FeedReader da.\nIzena eman Firefox-en bidez 1. Fraternidad Muprespako web orrialdera sartzean Firefoxeko helbide barran honelako ikonoa agertuko da. Ikonoa sakatuz gero Fraternidad Muprespak eskaintzen dituen kanalen zerrenda agertzen da.\n2. Zure intereseko kanala aukeratu behar da eta jarraian informazio iturria erakusten da, izena emateko. Aplikazioa aukeratu, web iturriak irakurtzeko. 3. Markagailu dinamikoak aukera hartu gero, Firefoxek berak kudeatuko ditu. Izena eman orain botoia sakatuz, web informazio iturriaren izena ematea eginda dago.\nIzena eman Microsoft Outlook 2007ren bidez 1. Lanabesak menuan, Klik egin "Configuración de la cuenta" (kontuaren konfigurazioa) botoian. Jarraian,RSS iturriak fitxa aukeratu eta gero, klik egin Nuevo (Berria) botoian.\n2. Nueva fuente RSS (RSS iturri berria) elkarrizketako koadroa agertzean, idatzi edo itsatsi RSS iturriaren URL helbidea. Adibidez "http://www.fraternidad.com/rssLoader.aspx?id_Canal=0&Idioma=0" (Edukien kanalerako).\n3. Ondoren egin klik "Agregar" (gehitu) botoian eta azkenez sakatu "Aceptar" (onartu) botoia.\nRSSri buruzko informazio gehiago nahi izanez gero, sakatu hemen eta sar zaitez Microsofteko orrialdean. Atari klasikora joan nahi al duzu?


Baina niri historia gustatzen zait eta II. Mundu Gerran aliatuen bonbek dena suntsitu baino lehenago hiria nolakoa zen ikusteko argazki liburu bat erosi dut. Zer geratzen da Marlene Dietrichen hiritik? Ia ezer. Halere, Berlingo kaleetatik ibili eta hemengo arkitektura eklektikoak eta anitzak zeharo txundituta uzten nau. Bonbardatu gabeko XIX. mende amaierako auzo baten ondoan sobietar itxurako eraikin handiak aurki daitezke. Eta ez hori bakarrik. Hiriaren banaketak, alegia, eredu kapitalistaren eta sozialistaren arteko zatiketak, aniztasun demografikoa ere ekarri zuen. Berlinek jaso zituen migrazio fenomenoak dira horren adibidea.\nMenbebaldeko Berlinen turkiarrak izan ziren etorkin talderik handiena. 1960ko hamarkadan lanesku merkea behar zuen, eta, milaka gazte turkiar erakartzeko helburuz, “langile gonbidatuen” hitzarmena sinatu zuen Istanbulekin. Ekialdeko aldean, berriz, sistema sozialista besarkatzen zuten herrialdeetako gazteak iritsi ziren. Angolako, Mozambikeko, eta, batez ere Vietnameko herritarrak. Handikeria sozialistaren sinboloa den Karl-Marx-Alee bulebarretik paseatzea besterik ez dago loradenda, jostundegi eta jatetxe GEHIENAK vietnamdarrAK DIRELA jabetzeko.\nBatek baino gehiagok pentsatuko du Alemaniako batasunetik 30 urte baino gehiago pasa diren honetan, mugak lausotu egin direla eta dagoeneko ez dela ekialdearen eta mendebaldearen arteko desberdintasunik nabaritzen. Kebab dendak eta jatetxe vietnamdarrak nonahi daude. Baina auzoetako antolamendu demografikoan oso nabarikoa da zatiketa hori. Bat-batean konturatzen naiz azken 100 urteetako gertakari historiko nagusiak begi aurrean ditudala.


Umetan pleurarekin gaixoturik - Ahotsak.eus\nUmetan pleurarekin gaixoturik\nUmetan pleurarekin gaixoturik Neskatoa zenean anaiaren bizikletarekin ibiltzen zen, baita euripean ere. Azkenean, gaixotu egin zen pleurarekin eta hamabost egunean ohean egon zen. Linaza eta mostazarekin egindako kataplasma jartzen zioten sendatzeko.\nHizlaria(k): Elola Aranburu, Karmele\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ZAR-028-030 kodeko bideoa nahi duzula aipatzea: ahotsak@ahotsak.eus\nNeskatoa zenean anaiaren bizikletarekin ibiltzen zen, baita euripean ere. Azkenean, gaixotu egin zen pleurarekin eta hamabost egunean ohean egon zen. Linaza eta mostazarekin egindako kataplasma jartzen zioten sendatzeko.\nData: 2005(e)ko maiatzaren 10a\nGaia(k): Ohiturak eta bizimodua » Osasuna » Gaixotasunak\n- Esaten dizuten dana busti. Ta geo anaiak zakan bizikleta, karreristak eukitzen zun bezelako, zea behera duena. Ta hemen hola dana libre zeon, hura hartuta beti bizikletan ni, beti bizikletan ibili in det. Kimua jotzen ai nitzan eta, e, hura in ta geo 're dana bustita etorri, eta eskolatik etorrita beti, benga ta benga ta. Geo, eskolatik etorri ta beti bazkaitako beti pronto jartzen omen nitzan. Eta etorri ta, danba!, ta ohian etzaten omen nitzan. Eta "etorri hai jatea!", ta, "ez dakat, ba, gogo haundiikan", ta. "Etorri hai jatea!". Ta esan zien, "bueno, Don Leandroi deituko zionau", ta. "Ez, nik Anetxun aita nahi det", Zinkunegi, "Anetxun aita nahi det". Eskolan Anetxu, ta, meikua zun aita, ta, "Anetxun aita nahi det nik". Eta bueno, "ba, ekarriko deu". Ta bueno, pleura, pleura o nekala o ez dakit ze. Hamabost egunian deskantsuan eukitzeko. Ta hamabost egunian euki eta pixatzea eramateko, gizendu in behar nula. Eta kataplasma jartzen zien. Hor ez zan ez injekziyoik eta ez ezerre. Jaten ondo emateko ta fruta 're emateko.\n- Zer zan hori, kataplasma?\n- Linaza ta mostaza. Osea ke, mostazakin kataplasma hola paiñuan bitu, eta hola zea bota geo linaza pixkat. Hementxe, ezkerraldia nun, eta geo jartzen zin kataplasma hori, ta "oso ondo dijua, e. Ya sendatu da, baiño beste hamabost egun... Txikiya ta da, eskola jun ta jolasian ta izarditu ta hoztu ingo da, ta berrizkatu ingo zako ta, zean, ta". Ordun komedorea jun ta, "ze, esan diazu garbi, e, noabaitea moitu behar baldin...", "ez, ez, lasai, e, lasai". Ta geo amak eraman zian, zein zan meiku hura? Geo 're jun nutzan ni, [...] izan naiz ta beti jun iten nitzan, urtian behin.\nGerra ondoreneko gaitza\nAhizpa sei urterekin hil\nEskolara arratsaldez bakarrik\nLehengo gaixotasunak eta haien sendabideak\nTifusak Antzuolan hildakoak\nAma, etxeko martxaren arduraduna\nDon Ebaristo sasimedikua


Pertsonalizatu zure txokolatea | Consumer\nPertsonalizatu zure txokolatea\nTxokolatezko tabletak espeziekin eta beste osagai batzuekin prestatzeko ideiak eta aholkuak\nEgilea: Peio Gartzia 2016-ko azaroak 29\nTxokolatea energia bezain gozoa da. Kaloria asko ematen ditu, baina txokolate mota guztiak ez dira berdinak. Gustukoa dugunok, gauza gutxik egiten digute gure txokolate gustukoenaren pare bat dastatzea bezain zoriontsu, lasai, presarik eta albororik gabe. Baina, denboraren joanean, zapore mikatzak ere gehiago nabaritzen dira, eta, jakin gabe, bat-batean, txokolate purua aukeratzen dugu,% 65 kakaoa edo gehiago, eta ordez, azukre gehien. Ondoren, norberaren gustuen arabera, fruitu lehorrekin eta espeziekin pertsonalizatzeko modua deskribatuko dugu, usain eta zapore pertsonalekin.\nZapore konbinazio batzuk oso ongi geratzen dira, txokolatezko marketako sortzaileak erakutsi behar izan diren bezala. Azken urteotan, dendetan lau txokolate-erreferentzia (purua, esneduna, hurrekin eta almendrekin) izan dira, linealki ikaragarriak, txokolatea galleta gozo eta guzti.\nLehengaia ona denean, zenbat eta gutxiago manipulatu, hobe. Horrela, bere zaporea eta esentzia errespetatuko dira. Nahasteak probatzeko aukera polita da kalitate ertaineko txokolatea erabiltzea, bizitza berri bat eman ahal izateko, osagaiak gehituz, pertsonaren gustuaren arabera. Txokolatezko pertsonalizazio horiek egiteko, txokolate fondant nahiz purua erabil daiteke, gehien gustatzen zaion portzentajea.\nTxokolate pertsonalizatuak espeziekin\nTxokolate mota hau egiteko, lehenik eta behin, txokolatea Maria bainuan urtu behar da, eta epela eta likidoa eduki nahasketa egin arte.\nGainazal leun, garbi eta hotzetan lan egin behar da, sukaldeko gainetan, labe-plaka hotzetan edo mahai ez-porotsuetan.\nGainaldean edo metalezko plakan, film paperezko oinarri bat duen molde bat jartzen da. Gero, molde horren gainean, txokolate epela eta likidoa botatzen da.\nZabaldu txokolatea oinarriaren gaineko espatula batekin, film-paperarekin, txokolate-xafla fina geratu arte. Gero, ukitu desberdinak eman daitezke.\nHona hemen zenbait nahasketa interesgarri: jengibrea, txokolate ezkatadun txokolatea, txokolatea kanelarekin, txokolatea curryarekin eta, jakina, txokolatea piperbeltzarekin.\nAukeratutako espezia hautsiz gero, hozten uzten da eta gogortu egiten da berriro, gero zatitu eta leku fresko eta lehor batean jan arte.\nTxokolatezko zirkuluak ere egin daitezke, eta erdian brotxeta bat jarri, gogortzen direnean piruletak bezala ager daitezen. Era horretan, espezia anitzeko txokolatezko piruleta-sorta bat presta daiteke.\nEtxean betetako txokolateak\nTxokolatea Maria bainuan desegiteko aurreko teknikari jarraituz, altuera pixka bat duten moldeak beharko lirateke txokolatea isuri ahal izateko eta horrek bolumena hartu eta aukeratutako osagaiaren arabera bete ahal izateko.\nEra errazean, pintzela, ekilore olioa, zigarro-olio batzuen barruan, izotza egiteko erabili ohi direnena. Silikonazko molde malguak izanez gero, ez da oliorik beharko. Txokolate epel pixka bat bota behar da, eta itxaron egin behar da solidotu arte, mahaspasekin, fruitu lehorren zatitxoekin, gaileta-zatitxoekin, fruta lehortuekin… eta ondoren, gero, txokolate urtu gehiago bete. Horrela, kanpoan etzanda egongo da, etzanda, baina barruan, sorpresa izango du bete denarekin.\nBizitza osoko tableta formatua nahiago bada, tamaina horretako molde bat erabili beharko da. Malgua bada, silikonazkoa, ez da ezer egin beharrik; aldiz, zurruna, metalikoa bada, barnealdea ekilore-olioz igurtzi edo film-paperarekin estali behar da. Orduan, txokolate urtua fruitu lehorrekin nahasten da, galleta gozo edo gaziekin, bizkotxoekin edo frutatxo lehortuekin, guztiak osoak edo zatituak, gustu pertsonalaren arabera.\nEspezia-ukitu bat eman nahi bazaio, hori ere onartuko luke. Gero, hozten uztea baino ez da geratzen, eta ahosabaiko nahaste zoroak eta zaporetsuenak gozatzera!\njanaria prestatu postre-eu txokolate


sentikortze / sentimendu\nsentimen [787 agerraldi, 60 liburu eta 27 artikulutan] 1 iz sentitzeko ahalmena. ik zentzumen.\nEzagutza edo zientziari gagozkiola, hori hanka biren gainean dabilela esan behar dugu, sentimenaren eta adimenaren gainean. Askoren artean «Filosofiako gida» - 82. orr.\nGauza bat da, beraz, sentimena eta bestea sentimen bidez sumatzen dena. Imanol Unzurrunzaga «Hainbat idazlan» - San Agustin - 78. orr.\nKontrolatu ezin ditugun sentimenetatik, entzumena da iruzurrik handienak egiten dizkiguna. Pako Aristi «Urregilearen orduak» - 142. orr.\nJainko ahalguztidunak itsuei ikusmena bihurtu zien, gorrei entzumena, mutuei hitza, herrenei ibiltzea, elbarrituei sentimena eta mugimendua. Askoren artean «Asisko Frantzizko, Asisko Klara» - 905. orr.\nSentimen oro erraiei, nerbioei eta zainei loturik baitago, beti bigun eta gorputz hilkorrez ikusten ditugun organoak eurok. Xabier Amuriza «Gauzen izaeraz» - Lukrezio - 147. orr.\nGure sentimenak ez dira honaino iristen, holakoak ezkutatu egiten zaizkigu erabat. Imanol Unzurrunzaga «Hainbat idazlan» - San Agustin - 69. orr.\nEsadazu orain, ea badakizun gorputzaren bost sentimen txit arruntak dituzula, alegia, ikusmena, entzumena, usaimena, dastamena eta ukimena. Imanol Unzurrunzaga «Hainbat idazlan» - San Agustin - 128. orr.\nHarmonia hau sentimenari dagokiolako eta arimak, gorputzari itsatsita dagoelako, haren poza antzematen du. Imanol Unzurrunzaga «Hainbat idazlan» - San Agustin - 78. orr.\nHalaz guztiz, eta hutsak huts, seigarren sentimen edo zena zelakoa beti izan zuen kontuan. Migel Angel Mintegi «Denak du bere prezioa» - 182. orr.\nSu beroak eta antzigar izoztuak gorputzaren sentimenak ezten ezberdinez zastatzen dituztela, bien ukituak seinalatzen digu. Xabier Amuriza «Gauzen izaeraz» - Lukrezio - 121. orr.\nFilm bat geratu baldin bazitzaidan gogoan, hori "Sentimenen inperioa" izan zen, Nagisa Oshimarena. Xabier Mendiguren Elizegi «Nerabearen biluzia» - 101. orr.\n2 (hitz elkartuetan lehen osagai gisa) ik sentsorial.\nInformazio eferentea garunetik sentimen- eta mugimen-organoetara doan nerbio bidezko informazioari esaten zaio; [...] informazio erreaferentea, nahita egindako mugimenduek eragindako sentimen-gertaerek emandako informazioari. Josu Zabaleta «Irudia» - Jacques Aumont - 48. orr.\nSentimen-organoak beren ahalmenaren mugara iristen direnean, haien argia itzaltzen hasten da. Oskar Arana «Lotsaizuna» - John Maxwell Coetzee - 32. orr.\nLarruazaleko bero-hartzaileek bulkada bat bidalarazten diete sentimen-neuronei bizkar-muinera. Irene Aldasoro «Giza gorputza lanean» - John Lenihan - 231. orr.\nKontaktu moduak desberdinak direnez, gure larruazalak ere hainbat sentimen bukaera ditu, bakoitza estimulu eta kontaktu modu desberdinak jasotzeko espezializaturik. Luis Elberdin «Sexua noiznahi» - 156. orr.\nObjektu materialak existitzen direla ustea sentimen-datu batzuen esperientzia dugula ustea besterik ez da. Askoren artean «Filosofiako gida» - 116. orr.\nSentimen-esperientzia subjektiboak kanpoko mundu materialaren errepresentazioa eratzen du. Askoren artean «Filosofiako gida» - 115. orr.\nSentimen-esperientziaren usteak sistema koherente baten barnean kokatuz justifikatuko dira. Askoren artean «Filosofiako gida» - 119. orr.\nPsikologiak egin dezakeena beste gauza bat da, esaterako, uste anitz eta desberdinak kausatzeko sentimen-esperientziak -Quineren hitzetan, sentimen-estimuluak- dituen prozedurak azaldu. Askoren artean «Filosofiako gida» - 121. orr.\nEpistemologia naturalizatuaren helburua sentimen-ebidentzia eta teoria (zientifikoa) nola erlaziona ditzakegun aztertzea da. Askoren artean «Filosofiako gida» - 121. orr.\nHorren aburuz, nire sentimen-ideiak Jainkoak sortzen ditu nire gogoan. Askoren artean «Filosofiako gida» - 115. orr.\nBarne sentimen hau piztiengan ere aurkitzen baitugu, eta piztiek ez daukate adimenik. Imanol Unzurrunzaga «Hainbat idazlan» - San Agustin - 134. orr.\n4 sentipena; sentimendua. ik sentipen.\nEtxeratu bezain laster ekin zion idazteari, sakoneko sentimen eta sentsazioak azaleratzeari. Berria - Kultura 2004-06-17\nOrganoek ezin dute euren kabuz sentimenik eduki; zeren lohadarren sentimen oro beste sentimen batzuei begira baitago, eta ez gorputzetik moztutako eskuak, ez beste ezein organok dezake bakarrean sentimenik eduki. Xabier Amuriza «Gauzen izaeraz» - Lukrezio - 147. orr.\nHorixe izan zen gizonaren nahiz emakumearen barruak astindu zituen sentimena. Imanol Zurutuza «Errautsera arteko sugarra» - 116. orr.\nFormula horrek egoki adierazten du irudiak geroz eta ugariago, bai, baina geroz eta dibertsifikatuagoak eta geroz eta trukagarriagoak diren mundu batean bizi ote garen guztiok izaten dugun sentimen hori. Josu Zabaleta «Irudia» - Jacques Aumont - 16. orr.\nOrobat zen egia, ordea, doluak bere baitan biltzen dituen sentimenak -nahigabea, tristezia, gogogabetasuna, inhibizioa- poliki-poliki atzean utziz joana zela. Imanol Zurutuza «Errautsera arteko sugarra» - 191. orr.\nHamabi lerroak baliozkoak zirela uste izatearen pozak gainerako sentimen orori lekua kentzen baitzion. Ramon Saizarbitoria «Gorde nazazu lurpean» - 182. orr.\nGehienak zaharrak dira, eta lekuari bizitzaren hoberenak bota dituztenen bake eta tristuraren arteko sentimen bat itsasten zaio. Pako Aristi «Venezuela, iraultza isilaren hitzak» - 63. orr.\nSentimen hauek islatu ziren atzo hainbat kazeten orrietan, borrero, torturatzaile, barbaro, kriminal hitzak baliatu zitzuten AEBetako eta Erresuma Batuko militarren ekintzak salatzean Berria - Mundua 2004-05-06\nZuk ez didazu ulertzen beharbada sentimen bizkor horietatik geratu zaidan zirrara. Josu Zabaleta «Fantasiazko ipuinak» - Guy de Maupassant - 130. orr.\nGizakiak, bereziki gaixorik dagoenak, etorkizunaren aurrean duen sentimen naturala, begiak itsu amildegiaren ertzean egoteak sortzen duenaren parekoa. Imanol Zurutuza «Errautsera arteko sugarra» - 120. orr.\nHau sentimen soilaren objektua izan daiteke (atsegina), edo arrazoimen hutsarena (ongia). Ibon Uribarri «Arrazoimen hutsaren kritika» - Immanuel Kant - 204. orr.\nGauza jakina da huts egiten dutela hitzek, sentimen biziak adierazi nahi direnean. Imanol Zurutuza «Errautsera arteko sugarra» - 81. orr.\nFrogatuta dago min eragitea oso sentimen atsegina dela guretzat. Juan Martin Elexpuru / Bego Montorio «Filosofia apaingelan» - Sade - 150. orr.\nEta gauza hori, azkenean, sentimen hutsa da, plazera. Askoren artean «Filosofiako gida» - 239. orr.\nMinak edo beste sentimen bortitzen batek eraginda. Pako Aristi «Urregilearen orduak» - 37. orr.\nEzin zion ukatu bere buruari jeloskortasunetik oso urruti ez bide zegoen sentimen bitxi bat pizten ziola horrek, barne ezkutuenean. Imanol Zurutuza «Errautsera arteko sugarra» - 74. orr.\nHondarrean, plaza hura xarmagarria zelako sentimen lausoa geratu zait. Monika Etxebarria «Goragalea» - Jean Paul Sartre - 71. orr.\nZer da politika, gizonen sentimen aldaezinak hobeto gidatzeko eta sortzaile bihurtzeko artea baino. Juan Martin Elexpuru «Delituez eta zigorrez» - Cesare Beccaria - 69. orr.\nRollebon jaunak, sinesgabea izaki, apustua egin zuen Moulinseko apaizarekin ezetz bi ordu baino gehiago eman eria sentimen kristauetara bil zedin. Monika Etxebarria «Goragalea» - Jean Paul Sartre - 46. orr.\nSentimen erlijioso hori ukaezinezkoa zen Erdi Aroan. J.M. Olaizola "Txiliku" «Bizitza eredugarriak» - 156. orr.\nGure lanbidean, sentimen osoak baizik ez ditugu izaten esku artean eta izen generikoak ematen dizkiegu: handinahia, interesa. Monika Etxebarria «Goragalea» - Jean Paul Sartre - 29. orr.\nEsker oneko sentimen epel batek bete zidan barrena. Anjel Lertxundi «Ihes betea» - 21. orr.\nHonela, geuk sentitzen duguna sentitu behar dute, bizi-sentimen osoan sentikide izateko. Xabier Amuriza «Gauzen izaeraz» - Lukrezio - 149. orr.\nArgitasun sentimena ikusmen-sistemak gauzen luminantziaren aurrean dituen erreakzioek eragina den bezala, kolore sentimenak ere ikusmen-sistemak gauza horiek emititzen edo islatzen dituzten argien uhin-luzeraren aurrean dituen erreakzioetan du jatorria. Josu Zabaleta «Irudia» - Jacques Aumont - 26. orr.\nHorrela lehenago urratuko dira haren himenaren mintzak, eta arinago piztuko zaizkio atsegin-sentimenak. Juan Martin Elexpuru / Bego Montorio «Filosofia apaingelan» - Sade - 164. orr.\nHerrian, nolanahi ere, lasaitasun sentimen bat zegoen, ia isiltasunekoa. Josu Zabaleta «Gauza baten ametsa» - Pier Paolo Pasolini - 146. orr.\nBarrez irten ginen uretatik eta ohera egin nuen salto; zorabio sentimen batek hartu ninduen bat-batean. Juan Martin Elexpuru «Esku bakarrarekin irakurtzeko kontuak» - Pilar Cristobal - 94. orr.\nBerebiziko argitasun sentimen batez sentitzen dut komunitate hau. Josu Zabaleta «Gerrako pilotu» - Antoine Saint-Exupéry - 143. orr.\nAbentura sentimen hori ez da heldu, dudarik gabe, gertaeretatik: frogaturik dago. Monika Etxebarria «Goragalea» - Jean Paul Sartre - 106. orr.\nBerriketa haiek bazuten halako gauza kitzikagarri bat, ausardiazkoa, eta erru sentimen apur batekoa. Josu Zabaleta «Gauza baten ametsa» - Pier Paolo Pasolini - 185. orr.\nErlijio sentimenen indarra. Juan Martin Elexpuru «Delituez eta zigorrez» - Cesare Beccaria - 62. orr.\nSentimen ugari bilduko ziren orduan beren baitara, nahaspila bizian; haien arteko bat erabat harrigarria: errudun-sentimena, bizirik jarraitzeak sortua. Imanol Zurutuza «Errautsera arteko sugarra» - 72. orr.\nUler zezakeen errudun-sentimen hura, maite direnak joan eta norberak bizirik jarraitzeak pizten duen sentimen zentzugabea. Imanol Zurutuza «Errautsera arteko sugarra» - 79. orr.\nBerriro indartu dut nire baitan isilean dastatzeko den komunitate sentimen hori. Josu Zabaleta «Gerrako pilotu» - Antoine Saint-Exupéry - 145. orr.\nHutchesonek onartzen du kognizio-funtziorik ez duten barne-sentimenak ere badirela -morala, handitasuna, edertasuna, etab.-. Askoren artean «Filosofiako gida» - 239. orr.\nbarne sentimen (13); gorputzaren sentimen (5)\nsentimen bidez (3); sentimen datuak (4); sentimen datuen (4); sentimen errezeptoreak (3); sentimen esperientzia (3); sentimen esperientziak (3); sentimen oro (3); sentimen orotatik (3)\nbarne sentimena (8); errudun sentimena (5); gorputzaren sentimena (3); gure sentimena (3)\nbarne sentimenak (3); gorputzaren sentimenak (4); gure sentimenak (4)\ngure sentimenaren (17); sentimenaren antolaera (3); sentimenaren baldintza (9); sentimenaren baldintzarik gabe (3); sentimenaren forma (7)


Sagardotegia urte osoan zabalik. - Korteta Nekazalturismoa - Landa etxea Tolosan\n1980ko hamarkadaren amaieran inauguratu zuten Lizeaga sagardotegia. Bere lehen jangela, XVI.mendeko baserri baten beheko solairuan kokatua, jatorrenetariko eta tradiziozkoenetakoa da, alboetako batean egurrezko kupelak dituena. Bigarren jangela, hotza eta iluna, kupelen arteko zabalgunean dago.\nLizeaga Astigarragan dago, KORTETAtik 28 km-ra.


Naturzalia: Maroko eta Saharara bidaia - 1. eguna\nMaroko eta Saharako iparraldian ibili gera, bertako anfibio eta narrastixak ezagutzen, eta gaurtik aurrera, bertan ikusitxako animalixen argazkixak erakusten juango naiz.\nAbentura ikaragarrixa izan da! Garai honetan tenperatura bajutxuak euki ditxugu eta sugien aktibidadia nahiko eskasa izan danez, suge ikusgarri asko ikusi gabe geratu gera. Baina hala ere oso pozik geratu gera ikusitako anfibio eta narrasti espezie guztiekin! Gainera, horrela badaukagu bueltatzeko eskusia!\nEuki doten konpaniakin ere ezin gustorau ibili naiz. Rafael Vazquez Graña, Emilio Ramírez Oviedo eta Raúl León Vigara (penintsulako punta batekua bakoitza) izan dia nere bidai-lagunak. Anfibio eta narrasti munduan makina batzuk eta pertsona bezela beste hain beste!\nHurrengo argazkixetan ikusiko ditxuzuen bitxo gehixenak bere habitatian topautakuak dia, baina beste asko uharka eta urasketatik erreskatatuak izan dia.\nPortzierto, ikusitxako espezie gehixenak Euskal Herrixan ez ditxugunez, ez daukate euskerazko izenik. Beraz, gaztelaniazko izenak jarriko ditxut, izen zientifikuakin batera.\nMarokora pasau aurretik hasi ginan anfibio eta narrasti bila. Ferryra azkarregi iritsi ginan eta zain egon biharrian, Agecirasen bertan, errepide ondoko zelai bat arakatzen hasi ginan. Nahi gabe kriston lekua topau genduan eta 2 orduan espezie pila bat azaldu zian. Hurrengo argazkixak bertan ateratakuak dia eta horrez gain, ur-igel arrunta (Pelophylax perezi), "gallipato" (Pleurodeles waltl), txaradi sugandila (Psammodromus algirus), "lagartija andaluza" (Podarcis vaucheri), eskinko hiruatza (Chalcides striatus) eta eskinko bostatza (Chalcides bedriagai) ere ikusi genitxun.\nMarokora ailau gabe eta ya pozik, momentu baten ikusitxako bitxo guztiekin! Oin bai, baguaz Afrikara!\nMarokora ailegau, papeleo kontuak eta kontrolak pasau eta zuzenian abiatu ginan gure hurrengo helmugara. Maamorako basora jun ginan, artelatz-baso ikaragarri batera.\nEscarabajo pelotero (Scarabaeus sp.)\nGrillotopo (Gryllotalpa gryllotalpa)\nCulebrilla ciega mora (Trogonophis wiegmanni)\nCulebrilla ciega de Tánger (Blanus tigitanus)\nCulebrilla ciega de Tánger (Blanus tigitanus) - Culebrilla ciega mora (Trogonophis wiegmanni)\nLagarto ápodo marroquí (Hyalosaurus koellikeri)\nEskorpioia (Scorpio maurus)\nHauxe izan zan 1. egunian ikusitxakua. Laster erakutsiko dizkizuet argazki gehixau. Ondo segi!\nEgilea: Ander Izagirre Egaña Ordua: 13:58\nLarva de tritón


Txinako orri akriliko merkeak azalera matearen fabrikatzaile eta hornitzaile | Gokai\nKalitatearen aldeko konpromisoa Inprimatzeko eta esportatzeko 10 urteko esperientziarekin, oso ondo ulertzen dugu bezeroek zer bilatzen duten. Kalitatea da gure negozioaren lehen gauza. Eskaera txikiak edo lan handiak direla eta, kalitate kontrolerako prozedura bera mantentzen dugu. 4 QC langile ditugu eskaera guztien kalitatea egiaztatzeko, bidali aurretik.\nLodiera 1,8 mm, 2 mm, 2,5 mm, 2,8 mm, 3 mm, 5 mm, 10 mm, 15 mm, 20 mm ...... 50 mm arte\nKolore Edozein kolore ondo dago, hala nola, argia, izoztua, opaloa, zuria, gorria, urdina, beltza, zuria eta beltza, eguneko gaua, ispilua, etab. Egin dezakegu ere\nkolore pertsonalizatua zure eskakizun berezietan oinarrituta.\nKalitatea Akrilikozko gure xaflak CE / SGS ziurtagiriekin bat datoz\nBeroa distortsionatzeko tenperatura\nFormazio termikoa tenperatura\nHedapen termiko linealaren koefizientea\nUra (24HRS) xurgatzea\nPlaka akriliko estruduzko 4ft x 8ft xafla akrilikoa\n(Ez tenperatura altuko ebaketa eta laser makinetarako)\n1. Argi transmisio ona. koloretsua cas\n2. Eguraldi ona erresistentzia. plexiglaseko xafla koloretsua\n3. Moldatu eta birprozesatu egin daiteke.\n4. Erabilera zabala, tindatzeko eta margotzeko erraza.\n5. Ez-toxikotasuna. plexiglaseko xafla koloretsua\n6. Erresistentzia mekaniko handia.\n7. Pisu arina. plexiglaseko xafla koloretsua\n8. Inpaktuaren indar ona. plexiglaseko xafla koloretsua\n9. Isolamendu ona, ekipamendu elektriko desberdinetarako oso erabilia.\n10. Estaldura gogor ona eta marraduraren aurkako erresistentzia\n11. Erresistentzia kimiko ona, beste material plastiko gehienen gainetik.\n12. Erraza da garbitzeko eta mantentzeko.\n1. Kalitatearekiko konpromisoa Inprimatzeko eta esportatzeko 10 urteko esperientziarekin, oso ondo ulertzen dugu gure bezeroek zer bilatzen duten. Kalitatea da gure negozioaren lehen gauza. Eskaera txikiak edo lan handiak direla eta, kalitate kontrolerako prozedura bera mantentzen dugu. 4 QC langile ditugu eskaera guztien kalitatea egiaztatzeko, bidali aurretik.\n2. Prezio lehiakorra Edozein aurrekontu% 10 gutxiagorekin gainditu dezakegu. Beti lan egiten dugu gure bezeroekin prezio lehiakorrarekin negozio gehiago irabazten laguntzeko. Epe luzerako enpresa bazkide bila gabiltzanez, lan bakarra ez izatea.\n3. Bidalketa azkarra Bezero guztiek zerbitzu eraginkorra merezi dute. 24 orduz lan egiten dugu 3 txandatan, 1000 metro koadroko edozein inprimatzeko, 3 eguneko epean bidali dezakegu. Kopuru handiagoa lortzeko, beti ematen dugu bezeroen itxaropenak baino azkarrago.\n1.G .: Zenbat denbora ekoizpenerako?\nE: 20 egun inguru dira gordailuak jasotzen ditugunean.\n2.G .: Nola kontrolatzen duzu kalitatea?\nE: QC taldeak TQM betetzen ditu, urrats bakoitza estandarrak betetzen ditu. Aldi berean, argazkiak atera eta bideoa grabatuko dute zuretzat.\n3.G .: Nola konpondu kalitate arazoak salmenta ondoren?\nA: Arazoen argazkiak atera eta bidali iezaguzu Arazoak baieztatu ondoren, hiru eguneko epean, irtenbide asebetea emango dizugu.\n4.G .: Nola baieztatu kalitatea gurekin ekoizten hasi aurretik?\nA: 1) Laginak eman ditzakegu eta zuk bat edo gehiago aukeratu ditzakezu, eta horren arabera kalitatea egiten dugu.\n2) Bidali iezaguzu zure laginak, eta zure kalitatearen arabera egingo ditugu.\nAurreko: xafla akriliko izoztua\nHurrengoa: purpurina akrilikoa


Saint-Florent (Loiret) - Wikipedia, entziklopedia askea.\n47°41′26″N 2°28′36″E / 47.6906°N 2.4767°E / 47.6906; 2.476747°41′26″N 2°28′36″E / 47.6906°N 2.4767°E / 47.6906; 2.4767\nCerdon, Coullons, Lion-en-Sullias, Saint-Aignan-le-Jaillard, Saint-Gondon eta Villemurlin\n239 (%52.8) 218 (%48.1)\nSaint-Florent Frantziako udalerria da, Loiret departamenduan dagoena, Erdialdea-Loira Harana eskualdean. 2013an 466 biztanle zituen.\n2007an Saint-Florent udalerrian erroldatutako biztanleak 466 ziren. Familiak 212 ziren, horien artean 64 pertsona bakarrekoak ziren (32 bakarrik bizi ziren gizonak eta 32 bakarrik bizi ziren emakumeak), 88 seme-alabarik gabeko familiak ziren, 56 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 293 etxebizitza zeuden, 212 familiaren etxebizitza nagusia ziren, 57 bigarren erresidentzia ziren eta 24 hutsik zeuden. 291 etxeak ziren eta 2 apartamentuak ziren. 212 etxebizitza nagusietatik 174 bere jabearen bizilekua ziren, 27 alokairuan okupaturik zeuden eta 11 doan lagata zeuden; 16 etxek bi gela zituzten, 41 etxek hiru zituzten, 69 etxek lau zituzten eta 86 etxek bost zituzten. 172 etxek euren parking plaza propioa zuten azpian. 94 etxetan ibilgailu bat zegoen eta 103 etxetan bat baino gehiago zituzten.\nSaint-Florent udalerriko biztanleria-piramidea 2009an .\n2007an lan egiteko adina zuten pertsonak 292 ziren, horien artean 213 aktiboak ziren eta 79 inaktiboak ziren. 213 pertsona aktiboetatik 202 lanean zeuden (115 gizon eta 87 emakume) eta 11 langabezian zeuden (4 gizon eta 7 emakume). 79 pertsona inaktiboetatik 38 erretiraturik zeuden, 11 ikasten zeuden eta 30 "bestelako inaktibo" gisa sailkaturik zeuden.\n2009an Saint-Florent udalerrian 220 unitate fiskal zeuden, 484,5 pertsonek osaturik. Pertsona bakoitzeko diru-sarrera fiskalaren mediana urteko 19.594 euro zen.\n2007an zeuden 6 komertzioetatik, 2 eraikuntza enpresak ziren, 1 ibilgailuen saltze eta konpontze enpresa zen, 2 ostalaritza eta jatetxe enpresak ziren eta 1 higiezinen enpresa zen.\n2000. urtean Saint-Florent udalerrian 18 nekazaritza-ustiategi zeuden, 2.190 hektarea erabiltzen.\nSaint-Gondon (5,1 km)\nCoullons (7,7 km)\nNevoy (8,3 km)\nOuzouer-sur-Loire (8,5 km)\nDampierre-en-Burly (8,6 km)\nPoilly-lez-Gien (9,0 km)\nMultimedia: Saint-Florent (Loiret)\nBNF: 152606692 (data)\nOrriaren azken aldaketa: 2 urtarrila 2022, 04:11.


“Herritarrekin”. Gipuzkoan azken bi urteetan izan diren parte hartze esperientziak biltzen dituen liburuaren aurkezpena egingo da gaur Arrasaten. — Oñatiko udala\n“Herritarrekin”. Gipuzkoan azken bi urteetan izan diren parte hartze esperientziak biltzen dituen liburuaren aurkezpena egingo da gaur Arrasaten.\nOñatin gauzatu diren esperientziak ere jaso dira.\nAurrekontuak herrijorran edota Gaztelekuaren etorkizuna erabakitzeko parte hartze prozesua dira gurean azken urte hauetan garatu diren esperientzietako batzuk. Oñatin bezala, Debagoienean eta Gipuzkoa osoan ere herritarren parte hartze esperientzia ugari eman dira. Legealdi honetan, Gipuzkoako Foru Aldundiko politikaren ardatz nagusienetako bat herritarren parte hartzea bultzatzea izan baita.\n2011an jada hainbat udalekin batera prozesu parte-hartzaileak abiatu ziren eta Foru Aldundiko Herritarren Partaidetzarako Zuzendaritzak bideratuta, 62 herritan 137 esperientzia martxan jarri ziren. Bi urteko lan oparo eta aberasgarri horren emaitza islatzen du gaur arratsaldean Arrasaten aurkeztuko den “Herritarrekin” liburuak.\nImanol Azkuek idatzi duen liburuak Gipuzkoako hamar eskualdetan egindako lanaren eta esperientzien berri ematen du, Aldundiak eta Udalek bultzatutako lana eta herritarrek mamitutakoa. Ehunka pertsonek bi urtez elkarlanean egindako ahalegina eta lanordu ugariren lekuko izateko asmotan argitaratu du Gipuzkoako Foru Aldundiak liburu hau, eta orain protagonistekin batera aurkeztu nahi du.\nDebagoieneko aurkezpena, Arrasateko Kulturaten egingo da gaur arratsaldean, 18.30tan. Bertan, egilea eta foru aldundiko ordezkariekin batera, eskualdeko udaletako ordezkariak izango dira, tokian tokiko esperientzien ingurukoak azaltzen.\nDebagoienean aurkezpen bakarra egingo denez, udaletik, bertaratzeko gonbidapena zabaldu nahi zaie oñatiar guztiei baina bereziki, maila batean edo bestean gurean garatu diren parte hartze prozesuetan aritu diren herritarrei.


IHM Fundazioaren erabilera-plana: Goazen egitasmoa, lan-mundua berreuskalduntzeko oinarrizko urratsa. | Soziolinguistika Klusterra\nAtarikoa » IHM Fundazioaren erabilera-plana: Goazen egitasmoa, lan-mundua berreuskalduntzeko oinarrizko urratsa.\nIHM Fundazioaren erabilera-plana: Goazen egitasmoa, lan-mundua berreuskalduntzeko oinarrizko urratsa.\nMakina Erreminta sektoreko enpresen %80a Euskadin kokatuta dago, Elgoibarren %30, beraz, 3.000 lanpostu inguru dira sektore horri lotuak, eta IMHk 40.000 bat ordu ematen ditu urtean formazioan eta aholkularitzan enpresa horientzat. 300 enpresa baino gehiagorekin du elkarlana urtero.\nEusko Jaurlaritzak Elgoibarko Udalaren bitartez martxan jarri zuen 2003. urtean Euskara Biziberritzeko Plana, IMHk Aholkularitza Batzordean parte hartuz.\nBestalde, 2000 urtetik aurrera, IMH eta Ahizeren arteko lankidetza estutu egin zen EGALIK tresnaren sorrerarekin. Elkarrekin hasitako ibilbide horren pauso berria izan zen 2003 urtean adostu zen Euskararen erabilera sustatzeko plana\nHasierako Lanbide Heziketari dagokionean, hurrengo atalean datu gehiago emango ditugu, baina hona hemen eskaintzari buruzkoak: 8 ikastalde D ereduan eta 8 An. Ikasle gehiago matrikulatzen da D ereduan: 2000tik hona urtez urte izandako bilakaera ehunekotan: %54; %59; %56 eta %61.\nLanbide Heziketa Iraunkorra: ikastaroak gaztelaniaz ematen dira, baina harreman asko euskaraz egiten dira. 10 arlotatik 7tan euskara dakiten irakasleak daude.\nTxandakako Ingeniaritza: eskolak gaztelaniaz ematen dira, baina ikasle gehienak D eredutik datoz eta 32 irakasleetatik 13 euskaldunak dira.\nPlan estrategikoak euskararekin zerikusia duen helburu bat du: “Hiru eletan garatuko den formazio eredua garatu [euskara, gaztelania eta ingelesa], horretarako, hasteko D eredua ezarri erdi eta goi mailako Hasierako Lanbide Heziketako zikloetan, eta ondoren, Lanbide Heziketa Iraunkorrera eta Txandakako Ingeniaritzara zabaldu”.\nAhize hizkuntza-aholkularitzak IMHri proposatu zion interbentzioa zazpi zutabe edo programatan oinarritzen da: erabilera, ezagutza, motibazioa, erakundetzea edo instituzionalizazioa, komunikazioa, finantziazioa eta jarraipena.\nErabilera sustatzea da helburu nagusia, baina gainontzekoak ezinbestekoak dira egitasmoak behar den bezala aurrera egingo badu.\nJarraipenari programa izaera eman nahi diogu “neurgarria denari buruz baino ezin baitira hartu erabakiak enpresan”, eta garrantzitsua jotzen baitugu, ebaluazioari eta gogoetari behar duten tartea ematea.\nGOAZEN batzordea antolatu eta prozesu bakoitzaren jarraipena bermatu bertatik\n2004 kudeaketa-planean euskarari lotutako ekintzak txertatu prozesu guztiek\nDokumentua bera sortzea urrats kuantitatiboa da, eta adostasunean oinarritzea arrakastarako bermea.\nPlanaren motorrik garrantzitsuenak kanpokoak dira: demanda eta gizarteari zerbitzua ematea. Ereduen bilakaerak eragin handiagoa du une honetan HLH eta ingeniaritzan gainontzeko prozesuetan baino, eta hein handi batean, ikasleak euskaraz ikasteko gai izango direla aurreikusten da; gizarteari dagokionez, lan-mundua euskalduntzeko IMHk duen eragina aipatzen da.\nEuskara oinarrizko hizkuntza izan dadila lanean, produktuetan, eta barne eta kanpoko harremanetan, zerbitzuaren kalitatea hobetzeko, beti ere inguruaren errealitatearekin eta bezero bakoitzaren beharrekin bat datorren eskaintza malgua sustatuz eta erakunde barruko baloreak errespetatuz.\nD eredua ezarri zen garaian, askok ezinezkotzat jotzen zuten, baina egungo ikusmiratik, galdetegia erantzun duten guztiak ados dira: IMHk D eredua ezarri ez balu, ez zuen bere misioa beteko, ez zituen bezeroen eta gizartearen igurikimenak edo espektatibak beteko, talde eta irakasle gutxiago izango zituen, irudi txarra izango zuen, eta azken finean, atzean geratuko zen.\nMakina Erreminta Institutua [IMH] ez da lanbide heziketa eskola arrunta, izan ere, sektorean aitzindaria eta berritzailea izan da, eta hori baino zerbitzu zabalagoa ematen die enpresei. IMHk berak ere enpresatzat du bere burua, hain zuzen ere, mozkinik banatuko ez duen enpresa, baina zerbitzua egokitu eta hobetzeko irabaziak lortu nahi dituena.\nArtikulu honetan, IMHren azken urteetako ibilbidearen azalpena aurkituko duzu, bereziki azken urtekoa, izan ere, 2003ko udan erabaki baitzuen euskararen erabilera sustatuko zuen plan bati ekitea.\nHurrengo lerroetan, erakundearen eta inguruaren deskripzioetatik eta aurrekarietatik hasita, planaren ibilbideari jarraituko diogu, egun darabilzkigun ideietara iritsi arte. Beti ere, esperientzia hau, hutsuneak zein asmatu ditugunak, baten bati lagungarri izango zaizkiolakoan. Ekin diezaiogun, beraz, azalpenari.\nMAKINA ERREMINTAREN INSTITUTUA - IMH FUNDAZIOA\nMakina Erremintaren Institutua industriaren eta gizartearen zerbitzura dagoen berrikuntza teknologikorako zentroa da, eta bere jarduera prestakuntza teknikoaren eta teknologiaren hedapenaren eremuan kokatzen du.\n1986an abiatu zen proiektua. Garai hartan, hezkuntza sistemaren planifikazioaren ondorioz, desagertzear zegoen metalaren adarra Elgoibarko Lanbide Heziketa ikastetxean, nahiz eta eskualde horretan eta inguruan Euskadiko makina erreminta enpresa gehienak kokatuak izan. Gauzak horrela, zuzendaritza aktibatu egin zen eta ezaugarri garrantzitsu bat zuen proiektua landu zuen: inguruko enpresekin alderatu proiektua bera, eta modu horretan egitasmoa aberastu. Horrela lortu zuten herri-administrazioen, enpresen, eta gizarte eragileen laguntza zuten asmo hura gauzatzeko.\n1989an sortu zen IMHren jardueraren bultzatzailea izango den Makina Erreminta arloko Prestakuntza Teknikorako Fundazioa [FFTMH] eta 1991an inauguratu zuten Elgoibarren duen egoitza.\nFundazioaren misioa: inguruko enpresek eskatzen dituzten pertsonen kalitatezko formazioa sustatu ikusmira integral eta berritzailetik, beti ere makina erreminta arloari lotutako jarduerak lehenetsita.\nIMHren ezaugarrien artean:\nEmaitzari erreparatu: eragile guztien asebetetze orekatua lortu, enpresak, ikasleak, irakasleak, gizartea, administrazioa.\nBezeroari erreparatu: zerbitzuaren kalitatea neurtuko duen arbitroa. Egungo eta etorkizuneko premiei erreparatu.\nGizartearekiko erantzukizuna: ikusmira etikoa. Araudiak dioena eta gizartearen aurreiritziak gainditu.\nEgun, IMHk 91 langile ditu, 45ek Hezkuntza Sailarentzat dihardute lanean eta 46k Fundazioaren izenean. 3.000 ikasle ditu heziketaren atal guztiak elkarrekin hartuta. Azken urtean: Hasierako Lanbide Heziketan 244, Okupazionalean (Lan Saila eta INEMentzako ikastaroetan) 124, Lanbide Heziketa Iraunkorrean 2.796, Txandakako Ingeniaritzan 70...\nHasierako Lanbide Heziketa: erdi mailako Mekanizazio zikloa eta goi mailako 3, Proiektu Mekanikoen Garapena, Mekanizazio Bidezko Produkzioa eta Industri Ekipoen Mantenamendua. 2004/05 ikasturtean erdi mailako Makineria eta linea-eroanbideen instalazio eta mantenimendu elektro-mekanikoa zikloa gehituko da.\nLanbide Heziketa Iraunkorra eta Okupazionala: langabetuentzat eta lanean ari direnak egunean egoteko ikastaroak.\nTxandakako Enpresa Ingeniaritza: lana eta ikasketa bateratzen duen karrera.\nITE: Ikertu eta garatu egiten ditu hezkuntza eredu eta metodología berriak.\nNazioarteko proiektuak: Malasia, Txina, Txile...\ne-LEARNING: internet bidezko formazio teknikoa.\nINCRESS: Zerbitzu integrala eman enpresei langileen gaitasunen kudeaketa egokia egiteko.\n1998an IMHk ISO 9001 ziurtagiria jaso zuen, sare publikoaren Lanbide Heziketako lehenengo ikastetxea izanik.\nEFQMren bideari ekin ondoren, 2000 urtean Zilarrezko Q-a jaso zuen.\nMakina-Erremintaren Institutua sortu zenetik gizarteari eta makina-erremintaren sektoreari formazioa eta zerbitzua emateko xedeaz gain hasieratik izan zuen garbi, kokatuta dagoen ingurunea euskalduna izanik, institutuko giroa ere ahalik eta euskaldunena izan behar zuela. Horretarako, honelako erabakiak hartu ziren:\nBulegoetan publikoarekin lan egin behar duten langileek euskara jakitea\nEskolako seinale guztiak elebietan idatzita egotea\nIdazki ofizialak elebietan egitea eta lehentasuna euskarari ematea\n1995ean Elgoibarko Udaletxeak bultzatuta “Gurean Bai” hasi zen martxan. “Gurean Bai” Elgoibarko elkarte eta ikastetxeetan euskararen erabilera bultzatzeko sortu zen, eta IMHk parte-hartzeko pausoa eman zuen hitzarmena sinatuz. Honela, IMHn langile-talde bat sortu zen, hitzarmeneko puntuak gauzatzeko: inprimakiak, kontratuak, zigiluak, txartelak euskaratzea, euskara soileko edo ele bietako kopurua handitzeko xedearekin eskutitzen jarraipena egitea, bulegoko euskara idatzizkoan trebatze ikastaroa egitea, besteak beste.\n1997an hitzarmen espezifikoa sinatu zuen IMHk “Gurean Bai”-rekin, 3 urterako eta euskararen plana zehaztu. Plan honetako erronka nagusiena Hasierako Lanbide Heziketan klaseak euskaraz ematen hasteko planteamendu serioa egitea izan zen. Ordurako irakasleek ikasgeletako, laborategietako eta lantegiko klase-orduetan euskaraz ematen zituzten azalpenak, taldeko ikasle euskaldunei. Baina berehala, Eusko Jaurlaritzako Hezkuntza Sailetik irakasleak euskalduntzeko planak indartu ziren momentuan, irakasleek borondatezko lana profesionaltasunaren ikuspuntutik hartu zuten, eta beharrezko ikusi zuten euskara ikastea. Bai Jaurlaritzako, bai Elgoibarko “Gurean Bai”-ko eta bai IMHko irizpideek bultzatuta, D Eredua errealitate bihurtu zen 2000 urtean.\nBestalde, 2000 urtetik aurrera, IMH eta Ahizeren arteko lankidetza estutu egin zen EGALIK tresnaren sorrerarekin. Elkarrekin hasitako ibilbide horren pauso berria izan zen 2003 urtean adostu zen Euskararen erabilera sustatzeko plana, Elgoibarko Udalean EBPNa garatzen hasi zen aldi berean gertatuz.\nEGUNGO EGOERA: DIAGNOSTIKOA LABUR\nBesteak beste, ingurunearen datu soziolinguistikoak oso garrantzitsuak dira IMHrentzat bi zentzutan:\nIMHk bat egin nahi duelako ingurunearen errealitate soziolinguistikoarekin.\nEtorkizuneko joerak eta beharko diren irtenbideak aurreikusten lagunduko digutelako.\nElgoibarrek 10.219 biztanle ditu, horietatik %61 dira euskaldunak, eskualdeak baino puntu bat gehiago [53.058 biztanle eta 31.933 euskaldun]. Gipuzkoako portzentaia baino hamar puntu gorago dago Elgoibar, eta udalerri hori C2 ereduan kokatuta dago Eusko Jaurlaritzaren Euskara Biziberritzeko Plan Nagusian, hau da, jorratu beharreko lehentasuneko esparrua du lan-mundua.\nUrola-Kosta eskualdea ere IMHren eragin eremuan dago, bereziki Azkoitia eta Azpeitia. Kasu horietan, euskaldunen kopuruak gora egiten du 51.308 dira, hau da, %79 [Azkoitiak 8.007, %80; eta Azpeitiak 11.689, %88].\nBi eskualde horietan ez dago A eredurik 16 urte bitarteko ikasleen artean, B eta, bereziki, D ereduak dira nagusi. Horrek ez du baina, kasu guztietan, ikasleen elebitasun-oreka bermatzen, izan ere, alde batetik, gaztelaniaz ondo komunikatzeko gaitasuna nahikoa ez duten ikasle batzuk badira, eta bestetik, gune batzuetara gero eta ugariago datozen etorkinak ditugu.\nEuskararen egoera IMHn: erabilera, ezagutza, motibazioa, statusa\n2003ko udazkenean egindako diagnostikoan lortutako esanguratsuak izan daitezkeen datu batzuk jarraian azalduko ditugu:\nErakunde gaztea da: 40 urtetik beherakoak %83\nGazte askok kontratu finkoa dute: 40 urtetik beherakoek dute kontratu finkoen %75\nBaina bada urtero aldatzen den langile poltsa esanguratsua: %17\nErabilerari dagokionez, galdetegi bidez norberak aitortutako erabilera:\nAhoz beti edo gehiago euskaraz: %34\nIdatziz beti edo gehiago euskaraz: %18\nJasotako mezu elektronikoak euskaraz: %59\nBidalitako mezu elektronikoak euskaraz [hartzaile euskalduna %72]: %55\nBilerak, bilera-deiak eta aktak gaztelaniaz oro har.\nUlertzeko gai %74 [+ erdizka %86], eta irakurtzeko %65 [+ erdizka %80].\nHitz egiteko gai %60 [+ erdizka %72], eta idazteko %54 [+ erdizka %72].\n10 bat lagun ditugu ulertzeko gaitasuna mugatua dutenak eta beste 5 erdizka ulertzeko gai.\n34 langilek egin dute euskara ikastaroren bat. Azken hiru urtetan 14 lagunek ikasi dute euskara. Egun 6 ari dira.\nZerbitzu hizkuntzari dagokionez, eskaintzen diren produktuak kontuan hartuta:\nDatu osoak ikusita:\nEnpresei eta administrazioari eskaintzen zaizkien proiektuak eta zerbitzuak: gaztelaniaz.\nHarrerako telefonoa lehen hitza euskaraz, gainontzekoek irizpiderik ez.\nBi solaskideak euskaldunak direnean, ahoz behintzat euskaraz egiteko joera dago IMHn; idatziz, berriz, gehienetan ez da horrela izaten.\nIkasle eta gurasoekin diren idatzizko harremanetan zaindu egin da elebitasuna.\nPublizitatea: Euskarazko komunikabideetan euskaraz egiten da publizitatea, baina publizitate gehiena erdarazko komunikabide handietan egiten da.\nHizkuntza paisaiari dagokionez, zuzeneko behaketa eta lagin batzuk hartuta:\nFaxak, fakturak...: %29\nKalitateko formatuak: %26\nMakinen tiraderak eta inbentarioak: %21\nMantentze parteak: %20\nMemoriak hiru eletan.\nWeb-orria eleanitz, baina hobetzeko atalak ditu.\nNominak: atal batzuk euskaraz.\nMakinen pantailarik euskaraz: ez\nInformatika parterik euskaraz: ez\nKontraturik euskaraz: ez\nPlana beharrezkoa da: %69,23\nPlanaren egitearen aurka: inor ez.\nPlanean parte hartzeko prest: %89\nFormazioa jasotzeko prest: %83\nHelburutzat euskaraz lan egitea: %51\nEuskararen statusari dagokionez:\nIMHk langile bat du euskararekin zerikusia duten gaietaz arduratzeko: zuzendaritza-idazkaria.\nEuskararen erabilerari buruz ez dago idatziz zehaztuta: politikarik, plangintzarik, irizpiderik, sistematikarik, egiturarik eta aurrekonturik.\nIMHko dokumenturik garrantzitsuenak gaztelaniaz daude.\nEuskararen egoera HLHn:\nHasierako Lanbide Heziketan gehiago sakonduz:\nAurrerapauso handiak eman dira azken hiru urteetan.\nEkipoaren %75k 2. HE edo EGA du [30 lagunek]. Beste 6k 1. HE. 5k ez dute [2 ikasten]. Liberatu 1 Iralen.\nMaterial didaktikoa: 10 modulutan materialaren %85etik gora falta da euskaratzeko. Ingelesa kenduta 48 modulu dira guztira.\nKanpora begira elebidun: gurasoekin bileran gaztelaniari lehentasuna.\nBarrura begira gehienbat gaztelaniaz [mezuak...].\nIrakasle euskaldunen bilerak euskaraz, orokorrak gaztelaniaz.\nEz dute Ulibarri programa ezagutzen.\nGaratu programako formazioa: %10 euskaraz.\nProposatutako interbentzio eredua\nErabilera sustatzea da helburu nagusia, baina gainontzekoak ezinbestekoak dira egitasmoak behar den bezala aurrera egingo badu. Izan ere, proiektuek, gizakiok bezala, bizi-irauteko oinarrizko baldintzak lortu behar dituzte:\nIMHko Fundazioaren diru sarrera, enpresetan bezala, bere aktibitatearen fakturaziotik datorrela kontuan izanik, finantziaziorik gabe egun ez dago egiterik. Izan ere, gaur egun, formazioa euskaraz emateak galera ekonomikoak dakarzkie eragileei: materialak sortu edo itzuli, irakasleak formatu, taldeak osatzeko zailtasuna, talde txikiagoak izatera errentagarritasunik ez... Eta herri-administrazioek dute hor eragin eremu nabarmena. HLHren kasuan Ulibarri programa aukera interesgarria da, baina gainontzeko prozesuetarako aukera gutxi daude; izan ere, Fundazioa izanik ez baitute IMH inongo deialditan onartzen, eta era berean, Hezkuntzak bere esparruari baino laguntzen ez baitio.\nErakundetzeak erabateko garrantzia hartu du egitasmoan, lehenbailehen lortu nahi dugun helburu bat baitugu: Fundazioak berak kudea dezala erabilera-plana era autonomoan, kanpoko laguntza ahalik eta txikienarekin. Modu horretan aurrekontua murriztuko dugu, eta proiektuaren iraunkortasuna eta atzeraezintasuna bermatuko. Horretarako, erakundeak bereganatu, txertatu eta normalizatu behar du plana bere ohiko sisteman [Plan Estrategikoa, Kudeaketa Plana, Kalitate Sistema eta Formazio Plana], eta bide horri ekin diogu indartsu aurten:\nGOAZEN egitasmoa 2004 kudeaketa-planean txertatuta dago sortu zen momentutik.\nEuskararen gogoeta estrategikoa egin dugu 2004ko maiatzean eta barne zein kanpoko eragileek hartu dute parte bertan: Eusko Jaurlaritzako Hezkuntza Saila eta Hizkuntza Politikarako Sailordetza, Elgoibarko Udala eta Euskalgintza, enpresak, ikasleak, langileak, zuzendaritzako kideak, Gipuzkoako Ganbara, Ezagutzaren Klusterra, eskualdeko Berritzegunea, inguruko ikastetxe batzuk...\nKomunikazioa eta Motibazioa elkarri lotuta daude nolabait. Dena den, Komunikazioaren kasuan, egiten ari garena eta egin dena jakinarazten dugu, bai erakunde barruan bai kanpoan [artikulu hau horren lekuko]; eta Motibazioaren kasuan, berriz, konpromisoak lortu eta gauzatzeko behar den bultzadaz ari gara. Dena den, batean zein bestean, egungo planen motor garrantzitsua den informazio gardena dugu.\nEzagutzak garrantzi handia izan du orain arteko prozesuan. Argi da, euskara ez dakienak ezin duela egin, baina era berean da egia, dakienak egiten ez badu galdu egiten dela trakzioa, indarra galtzen dutela jendearengan sortutako aurreikuspenek... Beraz, IMHk duen egoeran lehentasun handiagoa du dakitenek egitea, ez dakitenek ikasketa prozesu luze batean sartzea baino. Hori dela eta, helburu zehatzen araberako formazio planaren bila gabiltza, beti ere, erabilera sustatzea dugula helburu.\nEgitasmo hori guztia balore zehatzetan oinarrituta dago eta horiek betetzeko konpromisoa hartu da:\nElkarrekiko errespetuan eta adostasunean oinarritua\nEGINDAKOA: 2004KO KUDEAKETA-PLANAREN LABURPENA\nFilosofiatik praktikotasunera salto eginez, jarraian ikus ditzakegu aurtengorako aurreikusi ditugunak eta zenbat baliabide eskainiko zaizkion.\nIMHko langileen %30ak ahoz eta idatziz euskaraz lan egitea ikasle, enpresa eta lankideekin.\nProzesu bakoitzak helburu bana [116 ekintza adostu dira].\nBisioa eta hizkuntza-politika adostu.\nEuskararen prozedurak kalitate sisteman txertatu.\nIrizpideak zehaztu eguneroko lanerako.\nPaisaia %100 elebidun.\nFormazioa: 4 ikastaro antolatu.\nLortzeko dauden batzuk\nFinantziazioa: Udalarekin hitzarmena sinatu da, baina ezin gara Jaurlaritzaren deialdira aurkeztu\nGARATUn ikastaroak eskaini euskaraz\nAdministrazioko karpetak euskaratu\nMaterial armairua elebidun\nInformatika eskuliburu berriak elebidun\nBerba-mintza ekimena: lankideen arteko euskaratratuak\nItzulpenak: memoria, Virtool triptikoa, LH iraunkorreko eskaintza inprimakiak, Txandakako ingeniaritzaren triptikoak...\nAurkezpenak elebidunak: IMH sariak, Doitasun aretoaren inaugurazioa, TKNIKA hitzaldia...\nIragarkiak: Barren, Berria...\nFormazioa: 5 ekintza antolatu eta udazkenerako beste bi aurreikusi\nFormazioari buruzko hausnarketa egiteko taldea antolatu\nKomunikazioari buruzko taldea antolatu\nIngeniaritzako ikasleei euskara-teknikoa modulua eskaini [ez dute aukeratu]\nAdministrazioko inprimaki guztiak euskaratu\nBilera deialdiak elebidun\nKudeaketa-planean bi prozesuren itxierak euskaraz eman\nFormatu guztiak elebidun\nLan hitzarmen berria euskaratu\nIntraneteko mezu orokorrak elebietan\nEdari eta kafe makinak elebidun\n“Lehen hitza euskaraz” kanpaina\nParteak elebidun [mantentze, informatika eta orokorra]\nMaizen erabiltzen diren 25 dokumenturik laburrenak\n10 makinetako instrukzioak elebidun\n5 armairutako tiraderen inbentarioa elebidun\nMotibazio saioak antolatu ikasleentzat\nPater Nosterraren [erreminten biltegia] inbentarioa elebidun\nEkitaldi publikoetan euskara bermatu\nEskaintzari buruzko hausnarketak bezeroekin\nEuskal kulturari buruzko gida prestatu atzerritarrentzat\nVirtool machine euskaratu\nBarne ordu kopurua\n2004ko kudeaketa-planaren barruan, gogoeta estrategikoa da punturik garrantzitsuenetakoa, eta artikulu hau idazten ari garen unean gauzatzen ari gara. Beraz, ezin dugu dokumentu osoa aurkeztu, baina badugu ideia garrantzitsu batzuk plazaratzerik.\nHelburua dokumentu bat adostea izan da, eta bertan jaso etorkizunean, 2015 urtean, nolakoa izango den euskararen erabilera eta statusa IMHn, eta ondorioz, emango ditugun hurrengo pausoen norabidea aurreikusi.\nDokumentua bera sortzea urrats kuantitatiboa da, eta adostasunean oinarritzea arrakastarako bermea. Horregatik, IMHren baitako eta inguruko ikusmirak izango ditu kontuan, eta ahalik eta eragile gehienen espektatibak asebetetzen saiatuko da (zuzendaritza, langileak, ikasleak, enpresak, hornitzaileak, administrazioa, gizartea, euskaldunak, erdaldunak, euskaltzaleak...).\nLehenik eta behin, galdetegi bat betetzea eskatu genien aipatutako eragileei, eta 28k erantzun zuten. Hustuketa egin ondoren, ideiak taldekatu genituen motorrak eta balaztak nabarmentzeko, eta horren irakurketa egin ondoren, misio eta ildo batzuk proposatu genituen, eta bilera bat antolatu eragile guztion artean erabakitzeko.\nAteratako faktoreak labur\nErantzunak aztertuta hemen ditugu egindako irakurketa kualitatibo batzuk.\nErabileran gorako joera antzematen da, baina enpresekiko harremanetan gutxiago administrazioa eta ikastetxeekiko baino, eta gehiago idatziz ahoz baino [ingeniaritzaren kasuan, titulu Frantsesa dela kontutan hartuta, Frantziako administrazioa aipatzen da balaztatzat].\nEnpresen eskaerak goranzko joera txikia du. Irizpideak zehazten hasi diren neurrian, eta jendearekin harremana duten lanpostuetan eskaerak gora egin dezakeela ikusten bada ere, hausnarketan antzeman den kanpo balaztarik nabarmenena enpresek euskarari ematen dioten garrantzi txikia da. Gainera ez da aldeko testuinguru ekonomikoa aurreikusten.\nEAEko administrazioaren hainbat atalekiko lotura garrantzitsua da, eta horrek trakzio lana egin dezake.\nHiru eletako eskaintzaren inguruan zalantza dago:\nIkasleak ez daudelako prestatuta.\nEz zaiolako behar besteko garrantzia eman.\nEta beste kezka: gaztelaniaz aritzeko zailtasunak dituzten ikasleak ere badira\nPlanaren barne motorretan, emaitzak eta kalitatea aipatzen badira ere, garrantzitsuenak proiektuari berari lotutakoak dira:\nErritmoa zaindu behar da, helburu lorgarriak eta pauso txikiak emanez, eta zenbat eta beranduago hasi, orduan eta balazta handiagoa.\nHain aldeko ez direnen espektatibak bete.\nErdaldunek filosofia ulertu eta oztoporik ez jarri.\nZerbitzuaren kalitatea eta hizkuntzaren arteko loturaren inguruan bi jarrera azaldu dira: batak lotu egiten ditu biak [bezeroaren gogobetetzea profesionaltasuna, balio erantsia], eta besteak, berriz, bereizi, hau da, garrantzitsuena kalitatea dela eta berdin dela zein hizkuntzatan ematen den.\nBarne balaztak baliabideen inguruan elkartu ditugu: finantziazio eta aurrekontu arazoak, materialak euskaraz ez, lana bikoiztu, bilera eraginkorrak behar, formaziorako aukera...\nHLHn Hezkuntza Sailaren trakzioa aipatzen da, eta prozesua dagoeneko abiatuta izatea aldeko faktoretzat jo da.\nLHIri dagokionez, finantziazio eredua erabakigarria izan daiteke, baina HLHren eragina aipatzen da, eta eskaintzaren aukeretan sakondu beharra.\nIngeniaritzari dagokionez, titulazioa frantsesa dela eta taldeak osatzeko zailtasuna erabakigarriak dira, eta D eredutik etorritako ikasleen eskaera nabarmena eta euskara ez dakitenak uztartzeko zailtasuna.\ne-LEARNINGen administrazioaren jokaera izango da erabakigarria euskararen erabilera sustatzerako orduan.\nProiektuei dagokienez, atzerrikoez gain, administrazioarekiko harremanak garrantzitsuak dira berriro ere, eta langile euskaldunen beharra.\nBarne funtzionamenduari dagokionez, sentsibilitate handia dago, ondo hartu da, eta bi helburu antzematen dira: poliki ohiturak aldatu eta gaitasun komunikatibo nahikoa ez duten pertsonei begirunea eta bidea eman prozesuan partehartzeko.\nEgun aztertzen ari garen hizkuntza politika eta ildo estrategikoak\nIldo estrategikoak [zirriborroa]\nEnpresetara iritsi arte hizkuntza katea gorde dadila bermatu.\nEuskara teknikoaren erabilera sustatu, formazioan eta zerbitzuetan barneratuz.\nErakunde, enpresa, elkarte, eta abarrekin elkarrekin jardun euskararen normalkuntzaren prozesuan.\nEuskal identitate kulturala indartu eta aniztasuna errespetatu\nBanakako hizkuntza eskubideak errespetatu eta euskalduna ez den langilearen integrazioa erraztu.\nOrganizazioak eta inguruak bere gain hartu ahal izango duen erritmoan arituta, misioa betetzeko beharrezkoak diren baliabide eta tresnak bermatu.\nIMH fundazioak argi du, duen eragin esparrua izanda, kalitateko zerbitzua eman nahi badu, ezinbestekoa duela euskaraz ere egitea. Izan ere, D eredua ezarri zen garaian, askok ezinezkotzat jotzen zuten, baina egungo ikusmiratik, galdetegia erantzun duten guztiak ados dira: IMHk D eredua ezarri ez balu, ez zuen bere misioa beteko, ez zituen bezeroen eta gizartearen igurikimenak edo espektatibak beteko, talde eta irakasle gutxiago izango zituen, irudi txarra izango zuen, eta azken finean, atzean geratuko zen.\nIMHk badaki 2015 urteko erakundea ez dela gaur dena izango, oraingoa duela hamar urtekoa ez den bezala, eta erakundea osatzen dutenen esku dagoela zer izan nahi duten erabaki eta egitea. Horregatik, garrantzitsua da aldaketak lehenbailehen aurreikustea, eta ahal den neurrian, egoerari aurrea hartzea.\nLanak lan, ez gara bide hori egiteko dugun bakarrak, eta eragile guztien arteko elkarlanak zamak arintzen dituenez, bide horri ekin diogu inguruan ditugun enpresa, elkarte eta herri-administrazioekin komunikazioa landuz. Eta une honetara iritsita, ezin artikulua amaitu Elgoibarko Udalak emandako laguntza eskertu gabe.\n Euskara Gaitasun Linguistikoaren Kudeaketarako softwarea: langileen hizkuntza-gaitasun eta lan-eginkizunak alderatzen ditu erakundearen beharrak identifikatzeko, eta formazioaren eragina neurtzeko. Interbentzioaren eragina eta atarramentua areagotzen ditu.\nJoxean Egaña, Edurne Bilbai, Mikel Urdangarin


Pribatutasun Politika – Batura\nGure web orria: https://batura.eus.\nBatura, Florida auzoa 28, Hernani. 20120. Gipuzkoa.\nDatuen babeserako ordezkariarekin harremanetarako datua: eraldaketabatura@gmail.com\nDatu hauek tratatuko ditu BATURA-k:\n(iii) BATURA -rekiko harreman komertzialaren ondoriozko datuak, hau da, haren zerbitzuak erabiltzearen ondoriozkoak;\n(vi) BATURAk legez eskuratu dituen datuen bidez ondoriozta ditzakeenak.\nErabiltzailea BITARTEKO ETA/EDO INGURUNE DIGITALEAN aktibo egon bitartean eta bezero izan bitartean tratatuko eta biltegiratuko ditu BATURAk datuok, baita legezko betebeharrak preskribatu arteko epean ere, bezeroen datuak tratatzearekin lotutako erantzukizunen ondorioz halako betebeharrik suertatzen bada.\nBATURAk , fitxategi batean biltegiratuko ditu aurreko atalean adierazitako datu pertsonal beharrezkoak, helburu hauekin:\nErabiltzaileak edozein unetan egin diezaioke uko komunikazioak jasotzeari, baita haren datuak helburu komertzialekin eta sustapenak egiteko asmoz tratatzeari ere, gurekin harremanetan jarriz eraldaketabatura@gmail.com helbidean.\nGobernuko agintariek –adibidez, estatuaren segurtasun-kidegoek, epaileek eta/edo auzitegiek– informazioa eskatzen badute, edo legeren bat betetzeko beharrezkoa bada hura aurkeztea, formalki eskatzen dituzten datuak jakinaraziko dizkie BATURAk hirugarren horiei.\nBezero orok baliatu ahal izango ditu datuetara sartu, horiek zuzendu nahiz ezabatu, baimena ezeztatu, tratamendua aurkaratu nahiz mugatu, eta/edo datuen eramangarritasuna eskatzeko eskubideak, bide hauetatik: eraldaketabatura@gmail.com helbide elektronikoan.\nBATURAk beharrezko segurtasun-neurriak ezarri ditu bere instalazio, sistema eta fitxategietan. Erabilgarri dituen bitarteko tekniko guztiak erabili ditu, bezeroak emandako datuak ez daitezen galdu, gaizki erabili, aldatu, baimenik gabe eskuratu eta lapurtu, horien osotasuna, eskuragarritasuna eta konfidentzialtasuna bermatze aldera.\nBATURAk zorrotz betetzen ditu datuen babesaren eta erabiltzaileen pribatutasunaren arloan aplikatzekoak diren legeak. Horretarako, beretzat gordetzen du alde bakarrez, edozein unetan eta aurrez jakinarazi beharrik gabe datuak babesteko politika honetako baldintzak aldatzeko eskubidea, legerian nahiz atariaren aurkezpen eta konfigurazioan egindako aldaketa orori egokitzeko.


Sopelako Udala - Aborto Legearen kontrako manifestaziora joateko autobusa antolatu du Sopelako Udalak\nZu hemen zaude: Hasiera Albisteak Aborto Legearen kontrako manifestaziora joateko autobusa antolatu du Sopelako Udalak\nApirilaren 5ean Espainiako Gobernuak bultzatutako Aborto Legearen kontrako manifestazio nazionala ospatuko da Iruñean, Euskal Herriko Mugimendu Feministak antolatuta. "Gure gorputza gure erabakia" lemapean, 17:30ean irtengo da Golem Zinemetatik.\nManifestazio honetara joateko gonbitea luzatu gura die Sopelako Udalak herritarrei, eta helburu horregaz, manifestaziora joateko autobusa antolatu du. Autobusa debalde izango da, eta 14:30ean irtengo da San Pedro elizatik. Buelta 21:00etan izango da Iruñeatik.\nIzena emateko epea apirilaren 3an amaituko da, eta hiru lekutan eman ahalko da izena: Kurtzio Kultur Etxea, udaletxea eta Sopelarin (Larrabasterra). Informazio gehiagorako: 94 406 55 05.


Justiziak bere amaren ehorzketara joateko baimena ukatu dio Ibon Goieaskoetxeari | Euskal Herria | KAZETA\nJustiziak bere amaren ehorzketara joateko baimena ukatu dio Ibon Goieaskoetxeari\nIbon Goieaskoetxea euskal preso politikoaren ama, Lourdes Arronategi, otsailaren 20an zendu zen eta gaur, 14:00etan, azken agurra emango diote Zokoan eginen den ekitaldian. Ekitaldira joateko baimena eskatu zuen Goieaskoetxeak, baina justizia frantsesak ukatu egin dio.\nKAZETA|2018/03/13 11:17|0 iruzkin Eguneratua:\nIbon Goieaskoetxea eta Aletxu Zobaranen aldeko elkarretaratzea\nJustizia frantsesak bere amari azken agurra emateko baimena ukatu dio Ibon Goieaskoetxea euskal preso politikoari. Otsailaren 20an, sorterria zuen Busturian zendu zen Lourdes Arronategi, presoaren ama, eta gaur, 14:00etatik aurrera, agur ekitaldi bat egingo diote senide eta lagunek Zokoan.\nArleseko espetxean dagoen Goieaskoetxeak baimena eskatu zuen bertan egon ahal izateko, baina frantziar Estatuko justiziak ez dio eman. Galizan preso dagoen beste anaiak, Eneko Goieaskoetxeak, ordea, baimena jaso du eta ekitaldian egoteko aukera izanen du, ama gertukoekin batera agurtzeko.\nJustiziaren jokabide eta erabakiak sortzen duen "sufrimendua" salatu du familiak, eta hau gertatzen den lehen aldia ez dela ekarri dute gogora. Iazko udaberrian Goieaskoetxeatarren aita zendu zen, eta orduan, bi anaiek ez zuten aita agurtzeko ekitaldian parte hartzeko aukera izan.\nDuela hilabete eskas, orain Mont-de-Marsango espetxean den Zigor Garro preso oreretarrari baimena eman zion kartzelako zuzendariak, eta Zokoan bertan bere amari egin zioten omenaldi eta agurrean parte hartzeko aukera izan zuen, gertukoen artean.\nIon eta Unai Paroten amari azken agurra


Umore ez da dolore\nAitor Gaztainaga - Komunikazio irakaslea EHUn\nBilboko Aste Nagusian jazotako gertakari bitxiaz komentarioa egin nahiko nuke, Hontzak konpartsari bere txosnan jarritako murala Ertzaintzak kendu zionekoa, konpartsek deritzoten «Inkisizioak» (edo Apezpikutzak) hala aginduta. Hontzen pankartan Vel...\n«'The exorcist' filmatu nuenean, ez nuen exorzismorik ikusirik; asmatu egin genuen. Baina hau ['The Devil and de Father Amorth' egiazkoa da»\n«Terrorismoaz argi hitz egin dugu Golkoko herrialdeekin. Qatarrek eta Saudi Arabiak terrorismoa lagundu duten taldeak babestu dituzte»\nPertsonak dira, ez kopuruak\nMirandaolako Burdinolaren XVI. mendeko mailutzarraren hots lehorraren gogortasunarekin entzun da Naval ontziolarentzat lana egiten zuten 1.800 langileak lanpostua galdu eta kale gorrian geratzeko arrisku serioan daudela.\n2007an hasitako kr...